
INTRODUCERE

Conform reglementărilor europene şi internaţionale, organizarea alegerilor trebuie să se bazeze pe principii fundamentale precum: supremaţia dreptului, independenţa, imparţialitatea, integritatea, transparenţa, responsabilitatea, eficacitatea
. Aceste principii sunt rezultatul unor bune practici şi a emergenţei unor norme electorale internaţionale şi cadrelor legale naţionale. Aceste principii sunt considerate drept un cadru etic pentru conduita şi funcţionarea organismelor electorale. Independenţa este o caracteristică importantă, foarte dezbătută în prezent de specialiştii în domeniul managementului electoral. Noţiunea trimite la o independenţă structurală faţă de influenţele guvernamentale, politice sau partizane în luarea deciziilor, prevederile constituţionale sau legile electorale trebuind să asigure independenţa instituţională sau structurală. Imparţialitatea se referă la exigenţa de a trata toţi participanţii electorali în mod echitabil, fiind esenţială pentru asigurarea credibilităţii procesului electoral. Integritatea organismelor de management electoral reprezintă garanţia fundamentală a integrităţii procesului electoral. Aceste organisme trebuie să reacţioneze împotriva funcţionarilor electorali care afectează integritatea, care favorizează anumite interese politice sau care sunt corupţi. Transparenţa este o condiţie prealabilă a responsabilizării şi un factor al încrederii în procesul electoral. Un aspect esenţial al transparenţei electorale este difuzarea informaţiilor asupra procesului electoral, asupra legislaţiei electorale. Fiecare organism electoral trebuie să manifeste deschidere în toate etapele procesului electoral şi transparenţă în gestionarea operaţională şi financiară a acestora. Într-un proces deschis şi transparent, deciziile şi argumentaţia lor sunt supuse examenului public. Procedurile transparente elimină posibilitatea apariţiei unor iregularităţi, posibilitatea unor fraude electorale, a corupţiei sau favoritismului, sporind încrederea publicului în autorităţile electorale. Referitor la responsabilizare, se poate afirma că integritatea procesului electoral implică o administrare responsabilă a fiecărei etape a procesului electoral, o responsabilitate crescută faţă de puterea legislativă şi faţă de cetăţeni. Eficacitatea administrării electorale se referă la faptul ca fondurile destinate alegerilor trebuie să fie utilizate astfel încât serviciile să fie eficace. Noile tehnologii utilizate, de altfel foarte costisitoare, trebuie să asigure eficacitate electorală, integritatea şi modernitatea alegerilor. Integritatea este un concept dificil de definit, dar ea reprezintă o componenţă esenţială a sistemului de guvernare democratică. Integritatea electorală este definită ca un ansamblu de norme bazate pe principii democratice, pe măsurile şi mecanismele de protejare instituite pentru organizarea unor alegeri libere şi juste. Alegerile sunt rezultatul unor proceduri complexe, implicând un control, supraveghere a procesului electoral de către instituţii şi de către societatea civilă. În acest context, cadrul legal trebuie să prevadă proceduri precise pentru combaterea corupţiei electorale. Experienţa electorală internaţională, care a pus în evidenţă cazuri  amplu disputate, a readus în centrul opiniei publice tema integrităţii electorale.

Supremaţia dreptului în procesul electoral este un principiu fundamental care impune ca procedurile electorale cuprinse în legislaţia electorală, să fie respectate, fiind deci legitime şi obligatorii. Noţiunea de alegeri legitime se referă la faptul că organizarea alegerilor trebuie să se conformeze legilor ţării şi că organismele electorale trebuie să demonstreze că le respectă. Conform principiului supremaţiei dreptului  trebuie, de asemenea, să ofere participanţilor şi publicului posibilitatea de a contesta rezultatele alegerilor. Din această perspectivă, se poate remarca faptul că structura şi funcţionarea organismelor electorale sunt produsul tradiţiilor politico-legislative şi culturale, fiind determinate de evoluţia democraţiei din diferitele ţări europene. Printre factorii determinanţi se pot menţiona cadrele constituţionale şi legale din fiecare stat european, reformele întreprinse, precum şi resursele acestora. Din punctul de vedere al organizării şi desfăşurării alegerilor, în ţările europene problema centrală este identificarea provocărilor şi dificultăţilor legislaţiei şi administraţiei electorale, aflate în interdependenţă permanentă, în raport cu reglementările şi practica internaţională. 

În domeniul legislaţiei, la nivel european, sunt luate ca puncte de reper Codul bunelor practici în domeniul electoral (2002)
, avizele şi recomandările Comisiei de la Veneţia, rapoartele şi alte documente ale acesteia, rapoartele Congresului puterilor locale şi regionale ale Consiliului Europei, documentele Adunării parlamentare a Consiliului Europei, rapoartele OSCE etc. Dreptul electoral aplicat în majoritatea statelor membre ale Consiliului Europei s-a perfecţionat permanent, reformele electorale încercând să depăşească anumite dificultăţi practice, în acest demers fiind implicate toate părţile, toţi participanţii (alegătorii, candidaţii, partidele politice, media şi societea civilă)
. Legile electorale sunt considerate principalele instrumente de reglementare ale procesului electoral şi se manifestă o tendinţă de a regrupa principalele aspecte ale legislaţiei electorale într-un Cod electoral. Conform rapoartelor Comisiei de la Veneţia, caracterul democratic al alegerilor depinde de modul în care autorităţile aplică legislaţia şi de modul în care acestea se adaptează procesului electoral în mod eficient şi nonpartizan. La nivel european, un rol important au armonizarea, simplificarea şi stabilizarea dreptului electoral – elemente esenţiale ale credibilităţii procesului electoral. 

În acest context, documentele Comisiei de la Veneţia subliniază că orice reformă a legislaţiei electorale trebuie să se realizeze suficient de devreme pentru a putea fi aplicabilă
. Experienţa arată că măsurile luate în domeniul legislativ, în ultima parte a perioadei dintre alegeri, nu pot fi aplicate corect şi uniform
, creând confuzii pentru alegători şi membrii birourilor de vot (fiind invocate exemple precum Bulgaria). În acest context, documentele Comisiei de la Veneţia recomandă ca modificările să se realizeze cel puţin cu un an înaintea scrutinului.

Studiile de specialitate arată că organismele de management electoral din diferitele ţări sunt constituite sub diverse forme si dimensiuni, avand denumiri diferite cum ar fi „comisii electorale”, „birouri electorale”, „departamente electorale” sau „autorităţi electorale”. Principalele elemente definitorii presupun existenţa unui organism creat în condiţiile legii, ale cărei atribuţii vizează organizarea şi managementul alegerilor sau al instrumentelor democraţiei directe, precum referendumul sau iniţiativele legislative ale cetăţenilor. Atribuţiile esenţiale care corespund definiţiei privesc întocmirea şi actualizarea listelor electorale, înregistrarea şi validarea candidaţilor, conducerea operaţiunilor propriu-zise de votare, numărarea voturilor şi stabilirea rezultatelor alegerilor. Dacă aceste atribuţii sunt alocate mai multor structuri, toate pot fi considerate corpuri de management electoral, dar experienţa a arătat că poate exista o singură instituţie distinctă şi, de regulă, autonomă, după cum poate exista o unitate de management în interiorul unei instituţii mai mari ale cărei principale atribuţii nu sunt de natură electorală. În plus, faţă de aceste elementele esenţiale, sus-prezentate, un corp de management electoral poate avea şi alte sarcini cu caracter secundar, dar care contribuie la organizarea alegerilor sau ale instrumentelor democraţiei directe, cum ar fi înregistrarea alegătorilor, delimitarea circumscripţiilor electorale, educarea şi informarea alegătorilor, monitorizarea mass-media sau soluţionarea litigiilor electorale.  

Specialiştii au analizat de asemenea, problema puterilor, funcţiilor şi responsabilităţilor organismelor de management electoral. Se consideră, în general,  că puterea unei instituţii electorale, se referă la acele activităţi pentru care corpurile de management electoral pot stabili reguli, instrucţiuni obligatorii pentru toate organismele cu atribuţii electorale, în timp ce funcţiile corpului de management electoral se referă la acele activităţi prin care sunt implementate decizii, cum ar fi instruirea membrilor birourilor electorale sau informarea alegătorilor. Puterile şi funcţiile organismelor de management electoral sunt influenţate de mai  mulţi factori. În general, modul de stabilire a tipului de organism electoral este rezultatul unei negocieri între forţele politice dintr-o ţară şi are o influenţă decisivă, în special, în noile democraţii. Alţi factori determinanţi sunt factorii cu specific politic, administrativ sau geografic, referitori la structura statului (dacă statul este unitar sau federal, republică prezidenţială sau parlamentară), la demografie, la sistemul electoral sau la existenţa mai multor instituţii cu atribuţii electorale. În fiecare ţară, interacţiunea istorică a acestor factori a creat o largă varietate de autorităţi electorale, din punctul de vedere al puterilor şi funcţiilor acestora. Marea majoritate a organismelor de management electoral au puterea de a stabili reguli, regulamente şi proceduri care se aplică tuturor actorilor implicaţi în procesul electoral (alegătorii, partidele politice, candidaţii, mass-media şi observatorii acreditaţi).  

Ca tipologie, organismele de management electoral pot fi permanente şi temporare. Teoria şi experienţa electorală arată că pentru a determina dacă este nevoie de organismele de administrare electorală permanente sau temporare, trebuie luat în considerare volumul de muncă, în toate fazele procesului electoral, costul unei structuri permanente fiind comparat cu costul şi timpul necesar pentru selectarea unei structuri noi, pentru fiecare alegere. Este important să se găsească, de semenea, soluţii pentru păstrarea memoriei instituţionale legate de alegerile care au avut loc. În situaţiile în care evenimentele electorale au loc periodic şi se urmăreşte dezvoltarea electorală (cum ar fi educarea alegătorilor, reforma legislaţiei electorale) este de dorit să existe o structură permanentă şi nu una temporară. 

Istoria administraţiei electorale europene pune în evidenţă evoluţia organismelor electorale de la cele de tip guvernamental la cele independente. Iniţial, în aproximativ două treimi din democraţiile stabilite europene, alegerile erau conduse direct de către un departament al guvernului
, de obicei, ministerul de Interne şi/sau ministerul justiţiei. Această practică era exemplificată de către Franţa, unde managementul alegerilor era coordonat la nivel naţional de către Ministerul de Interne, şi numai la nivel local, erau comisii electorale formate pentru a supraveghea votarea. După al doilea război mondial, multe state au întreprins reforme electorale prin care  au fost constituite  comisii electorale independente, care au fost considerate, ca şi în prezent, "cele mai bune practici" în domeniul administraţiei electorale
. Comisiile electorale sunt de două tipuri: cele a căror funcţie este în principal supravegherea, diseminarea de informaţii, şi cele a căror sarcină este aceea de a participa efectiv în procesul electoral. În Europa Centrală şi de Est un progres considerabil a fost considerat constituirea comisiilor electorale ca organe permanente. Codul bunei conduite electorale recomandă crearea unei comisii electorale centrale cu caracter permanent
. În Croaţia, absenţa unei astfel de comisii a fost criticată, considerându-se că a creat probleme la alegerile legislative din 2003 şi la cele prezidenţiale din anul 2005. În urma acestor observaţii
, în această ţară a avut loc o reformă electorală care a dus la înfiinţarea unui astfel de organism. Studiile referitoare la evaluarea diverselor aspecte ale organelor de conducere electorală (EMB), la calitatea conduitei electorale în 24 de state din Europa de Est şi fosta Uniune Sovietică
 aflate în tranziţie democratică au pus în evidenţă existenţa unor sisteme similare, iniţial, fără comisii centrale electorale permanente. În prezent, majoritatea statelor din Europa de Est au introdus comisii electorale permanente. Problema în dezbatere rămâne cea referitoare la crearea unor comisii electorale permanente şi la nivel infranaţional. 
Studiile de specialitate au pus accentul, mai ales, pe independenţa comisiilor electorale, punându-se mai puţin accent pe aspecte ale structurii lor. Referitor la structura administraţiei electorale, se poate sublinia importanţa existenţei unor autorităţi naţionale independente. Codul bunei conduite electorale insistă asupra faptului ca aceste autorităţi să fie autonome şi independente, subliniind că un avans considerabil al organizării alegerilor democratice este considerat imparţialitatea (neutralitatea) administraţiei electorale
.  Autorităţile administrative trebuie să fie caracterizate de un nivel ridicat de imparţialitate, alegerile fiind, adesea,  organizate de un compartiment special al guvernului (în principal, de ministerul de interne sau al justiţiei), cu condiţia ca acesta să nu intervină în procesul administraţiei electorale. 


Conform caracteristicilor definitorii ale organismelor electorale au fost determinate mai multe modele de management electoral. Opţiunea, într-o anumită ţară, pentru un model sau altul de organisme electorale, are în vedere anumite particularităţi şi caracteristici proprii, care determină o anumită direcţie în procesul de reformă electorală. În acest demers un rol important are sistemul administraţiei de stat, în care trebuie să se integreze şi modelul de management electoral. Studiile arată că designul organismelor electorale are un impact important asupra integrităţii electorale.
Modelul independent există în acele ţări unde alegerile sunt organizate şi conduse de un corp de management electoral care din punct de vedere instituţional este independent şi autonom faţă de puterea executivă şi care dispune de un buget propriu. În cazul modelului independent corpul de management electoral nu este responsabil faţă de guvern sau faţă de un minister, dar poate fi responsabil faţă de legislativ, faţă de puterea judecătorească sau faţă de şeful statului. Corpurile de management electoral care aparţin modelului independent pot avea grade diferite de autonomie financiară, responsabilizare şi performanţă. Membrii unui asemenea corp se situează în afara executivului şi sunt independenţi din punct de vedere politic. 

Modelul guvernamental al managementului electoral există în acele ţări în care alegerile sunt organizate şi conduse de către executiv, printr-un minister (de exemplu Ministrul de Interne) şi/sau autorităţile locale. Acolo unde organismul de management electoral guvernamental există la nivel naţional, acesta este condus de către ministru sau un funcţionar public care sunt responsabili în faţa cabinetului. 
Modelul mixt al managementului electoral are două componente, existând o structură duală: un organism electoral de strategie, monitorizare sau supraveghere, care este independent de puterea executivă şi un corp electoral de implementare situat în interiorul unui departament de stat şi/sau al unei autorităţi locale. Unele studii arată situaţii în care alegerile sunt coordonate de guvern, dar fac obiectul unui  control şi supravegheri realizate de către un organism independent
. 

În teorie şi practică, structura instituţională a alegerilor este precizată în cadrul juridic electoral din fiecare stat european
, referindu-se la diferitele organisme şi instituţii implicate în procesul electoral. De obicei, principalii actori instituţionali sunt: administraţia electorală, agenţiile de supraveghere, partidele politice şi candidaţii, observatorii independenţi, jurnaliştii, organismele pentru supravegherea aplicării legii. Organismele electorale trebuie să aplice procedurile prevăzute de cadrul juridic, în mod onest şi imparţial.
Cei mai mulţi cercetători
 consideră că înfiinţarea unor organisme independente are un impact pozitiv asupra desfăşurării alegerilor. Studiile au pus în evidenţă legătura dintre introducerea comisiilor electorale independente şi creşterea credibilităţii procesului electoral, precum şi îmbunătăţirea calităţii comportamentului electoral. Independenţa organismelor electorale înseamnă că aceste comisii electorale nu sunt influenţate de către alte organe ale puterii, iar imparţialitatea înseamnă exigenţa de se aplica legea în mod egal şi de a nu fi părtinitor în favoarea unuia sau mai multor concurenţi electorali, precum şi profesionalismul membrilor. Imparţialitatea este, probabil, lucrul cel mai dificil de realizat, dar, de asemenea, cel mai important. 

Pentru evaluarea independenţei organismelor electorale au fost elaborate câteva variabile independente de interes, operaţionalizate, în conformitate cu clasificarea López-Pintor,  care măsoară controlul exercitat de guvern; variabila care indică dacă cel puţin jumătate din membrii Comisiei Electorale Centrale au pregătire juridică; numărul de ramuri ale puterii (executivă, legislativă şi judecătorească) care participă la numirea Comisiei Electorale Centrale (aceasta variază de la 1 la 3); variabila care desemnează participarea principalelor forţe politice ca reprezentanţi în  comisia electorală (indicatorul multipartidism fiind considerat unul dintre cei mai importanţi indicatori). După 1989, pentru Europa post-comunistă au fost luate în considerare şi alte variabile de control precum: tipul de sistem electoral şi nivelul corupţiei administrative, numit "contextul corupţie" care a fost masurat cu ajutorul Indicelui de Percepţie a Corupţiei (IPC) aplicat de Transparency International  (deşi se presupune că datele IPC reprezintă un indicator conceptual distinct de cel de corupţie electorală). Unii teoreticieni apreciază că independenţa şi profesionalismul, mai ales,  asigură menţinerea unor standarde ridicate de integritate electorală, pe de altă parte, altii consideară că un factor mai relevant ar fi multicontrolul exercitat asupra numirii membrilor organismelor electorale. Specialiştii consideră că este foarte important ca organele electorale de gestionare să acţioneze pentru a asigura alegeri libere, corecte, şi semnificative, manifestând un grad ridicat de independenţă, întrucât acestea determină gradul de încredere a populaţiei în procesul electoral. 

Un aspect relevant referitor la analiza modelului organismelor electorale este, aşadar, luarea în considerare a modului de selectare a membrilor lor. Există două aspecte deosebit de importante ale numirii comisiei electorale: în primul rând, numărul de ramuri ale puterii, care sunt implicate în numirea membrilor comisiei, şi în al doilea rând, dacă partidele politice au un rol în acest proces. 
Întrebarea relevantă este dacă aceste comisii electorale sunt complet independente de influenţa politică sau dacă ar trebui să încerce să includă reprezentanţi ai pricipalelor părţi implicate. Cei mai mulţi cercetători recunosc faptul că acele comisii electorale care includ reprezentanţi ai partidelor sunt capabile să îndeplinească sarcinile lor într-o manieră profesionala, non-partizană. Abordarea din perspectivă multi-partidistă este adesea privită ca o variantă preferabilă în situaţiile în care există un grad ridicat de polarizare politică în nivelurile de stat şi de neîncredere în imparţialitatea serviciului public. Experienţa electorală arată că în democraţiile aflate în tranziţie metoda stabilirii componenţei poate favoriza guvernul sau susţinătorii lui, ceea ce poate constitui o problemă esenţială pentru cadrul juridic electoral. Deşi în multe state europene influenţa executivului asupra componenţei comisiilor elctorale a fost considerabil redusă, în alte state aceste organisme sunt încă desemnate şi numite de executiv (preşedinte, ministru de interne, de justiţie). În alte situaţii, deşi componenţa nu este desemnată de executiv, cei numiţi sunt de facto sub controlul guvernului. Pentru a evita acest risc, este important ca toţi membrii comisiilor să nu fie numiţi de aceeaşi instituţie, ci de mai multe instituţii – să fie membrii numiţi de instituţii nepolitice, neutre (din puterea judiciară de exemplu). Comisia de la Veneţia a încurajat implicarea judiciară în procesul numirii comisiilor electorale
– chiar dacă o parte a membrilor este numită de Parlament sau de partidele politice. În acest context, trebuie stabilit un echilibru între formaţiunile care susţin guvernul şi cele care reprezintă opoziţia. 

Prezenţa reprezentanţilor partidelor politice este considerată, de asemenea,  un mijloc eficace pentru dotarea procesului electoral cu un sistem de frânare şi contrapondere, partidele politice supraveghindu-se reciproc. Această metodă prezintă însă riscul de a politiza excesiv activitatea comisiilor electorale. Integrarea membrilor nonpartizani poate contribui la depolitizarea comisiilor şi la consolidarea caracterului profesional al activităţii lor. În orice situaţie, legea electorală trebuie să prevadă o procedură clară şi transparentă pentru desemnarea şi nominalizarea membrilor comisiilor elecorale. Cu scopul de a garanta independenţa comisiilor electorale, este preferabil a se respecta incompatibilităţile aplicabile membrilor comisiei. Se recomandă, de asemenea, numirea membrilor pentru o perioadă fixă, suficient de lungă pentru a consolida independenţa comisiei.

Un alt aspect relevant care influenţează calitatea administrării electorale este calificarea profesională a membrilor comisiei. Unele comisii includ profesionişti din domeniul juridic (de obicei judecători, mai ales la nivel superior), în timp ce alţii aleg să includă persoane dintr-o varietate de medii (funcţionari publici, cadre universitare, etc). Membrii comisiei sunt adesea selectaţi, astfel încât să respecte principiile de bază ale unui proces electoral eficient şi capabil să asigure independenţa, imparţialitatea şi profesionalismul. Referitor la formarea membrilor Comisiilor electorale, Comisia de la Veneţia recomandă cursuri de formare la toate nivelele, formarea membrilor desemnaţi de partidele politice. Aceste demersuri sunt necesare mai ales atunci când sunt adoptate noi reglementări sau sunt introduse noi tehnologii
. Un rol deosebit îl are, de asemenea, formarea alegătorilor, componentă decisivă a procesului electoral.

Experienţa arată că independenţa instituţională şi profesionalismul, pregătirea juridică a membrilor comisiilor aduc cele mai bune performanţe. În acest context, independenţa instituţională, profesionalismul, şi pluralismul sunt condiţii importante în garantarea faptului că organismele electorale exercită atribuţiile în mod imparţial şi transparent. Specialiştii consideră că existenţa unei administraţii electorale permanente nu reprezintă în sine o garanţie pentru gestionarea profesională a alegerilor, fiind necesară creşterea gradului de profesionalizare.
Calitatea managementului electoral depinde de imparţialitatea şi de nivelul  profesionalismului membrilor acestor organisme, iar de aceşti factori depinde legitimitatea rezultatelor alegerilor. În prezent, există exemple de alegeri mai bine administrate care au determinat teoreticienii să recunoasă necesitatea abordării procesului electoral ca un tip de serviciu oferit cetăţeniilor (cu scopul de a asigura publicului o guvernare democratică), cu exigenţele de performanţă şi calitate corespunzătoare acestuia.


În majoritatea statelor, dreptul electoral prevede comisii electorale distribuite pe trei niveluri: o comisie electorală naţională, comisii electorale regionale sau districtuale şi comisii electorale locale. Dreptul electoral trebuie să stabilească clar îndatoririle şi responsabilităţile fiecărui organism. Organismele europene de supraveghere a desfăşurării alegerilor au sesizat că adesea aceste dispoziţii sunt imprecise (exemplu, Macedonia, Ungaria în 2002)
. Experienţa arată că este absolut necesar să se realizeze un flux continuu între nivelele structurii administraţiei electorale, modificările trebuind comunicate integral şi în timp util de către comisiile superioare la nivel inferior.

Referitor la modul de funcţionare al comisiilor electorale, experienţa electorală arată că în legislaţia electorală a statelor au fost reglementate mai multe aspecte ale activităţii lor. Recomandările precizează că regulile procedurale trebuie să fie clare, activităţile şi deciziile comisiilor trebuind să fie transparente, globale şi consensuale, astfel încât să nu provoace discuţii interminabile care să afecteze eficienţa lor. Deciziile în cadrul comisiilor electorale se recomandă a fi luate prin majoritate calificată (exemplu: cu două treimi), pentru a încuraja dezbaterea între partidele majoritare şi cele din opoziţie
, dar trebuie luate măsuri pentru evitarea impasului posibil. Majoritatea analiştilor din domeniu au subliniat că structura şi funcţionarea administraţiei electorale au un impact considerabil asupra credibilităţii organismului de gestionare electorală şi asupra eficacităţii activităţii sale
. 

Studiile comparative ale diferitelor modele de administrare electorală au pus în evidenţă rolul deosebit al contextului socio-politic al procesului electoral: nivelul consolidării şi stabilităţii politice; nivelul educaţiei culturii, al urbanizării, mobilitatea, nivelului de trai, tradiţiile politice şi culturale etc. În democraţiile consolidate, administrarea alegerilor este încredinţată funcţionarilor guvernamentali sau locali, iar litigiile sunt rezolvate de tribunalele comune care au o tradiţie de rezolvare echitabilă şi neutră a acestora.

AUSTRIA

Bază legală

Legea federală privind alegerea Consiliului Naţional

▪ Administrarea alegerilor se realizează printr-un sistem instituţional electoral cu 5 niveluri: Consiliul Electoral Federal, Consilii electorale de land, Consilii electorale districtuale, Consilii electorale de circumscripţie şi Consilii electorale ale comunelor.

Componenţa şi competenţa generală a autorităţilor electorale sunt guvernate de dispoziţiile Legii federale privind alegerea Consiliului Naţional.   

“Secţiunea 2 – Autorităţile electorale
Prevederi generale

Art.6.1. Autorităţile electorale răspund de organizarea şi desfăşurarea alegerilor. Acestea se instituie înainte de fiecare alegere.

2. Autorităţile electorale sunt formate dintr-un preşedinte, ca responsabil electoral, sau un vicepreşedinte şi dintr-un anumit număr de asesori. Pentru fiecare asesor se desemnează un supleant pentru cazul în care asesorul nu poate lua parte la activitatea autorităţii electorale.

(…)

4. Funcţia de membru al unei autorităţi electorale este o funcţie publică onorifică pe care orice persoană cu reşedinţa în comunitatea în care autoritatea electorală în cauză este înfiinţată are obligaţia de a o accepta.

5. La şedinţele autorităţilor electorale pot participa şi reprezentanţi ai partidelor politice participante la alegeri.

Domeniul de competenţă al autorităţilor electorale şi al responsabilului electoral

Art.7.1. Organizarea şi desfăşurarea alegerilor intră în sarcina autorităţilor electorale. Responsabilii electorali îşi îndeplinesc îndatoririle conform prezentei legi federale. De asemenea, aceştia pregătesc şedinţele autorităţilor electorale şi implementează deciziile acestora.

2. Personalul şi echipamentul necesar autorităţilor electorale se asigură din resursele alocate; aceste autorităţi sunt conduse de responsabilul electoral sau de persoana desemnată de acesta. Costurile ridicate se suportă de autoritatea regională care răspunde de finanţarea autorităţii în cauză.” 
▪ Consiliul Electoral Federal este format din 17 asesori şi un preşedinte, desemnaţi, înaintea fiecărei alegeri, de către Guvernul federal. Preşedintele Consiliului este ministrul de interne. Din cei 17 asesori, 15 sunt propuşi de partidele politice parlamentare (locurile fiind distribuite în funcţie de numărul mandatelor deţinute), iar 2 membri sunt judecători sunt numiţi de ministrul justiţiei. În cadrul acestei autorităţi, partidele politice fără reprezentare parlamentară pot desemna observatori.  

Membrii Consiliului Electoral Federal nu pot face parte din nici un alt organism electoral. Regulamentul de funcţionare a Consiliului prevede o independenţă totală faţă de Guvern.
Consiliul Electoral Federal răspunde de organizarea alegerilor parlamentare naţionale şi europene şi asigură supravegherea activităţii tuturor celorlalte autorităţi electorale. Consiliul are competenţa centralizării rezultatelor votării şi a stabilirii numărului de mandate parlamentare obţinute de partidele politice participante la alegeri.
Consiliul este sprijinit de Departamentul pentru afaceri electorale al Ministerului de Interne. Instituirea unui centru unic de autoritate şi faptul că ministrul de interne este preşedintele Consiliului au drept consecinţă eficientizarea procesului electoral. 

Legea federală privind alegerea Consiliului Naţional reglementează componenţa şi competenţa generală a Consiliului Electoral Federal.  

“Autoritatea electorală federală
Art.12.1. În cadrul Ministerului de Interne, se constituie pentru întreg teritoriul federal, autoritatea electorală federală.

2. Autoritatea este formată din ministrul de interne, ca preşedinte şi responsabil electoral federal şi 17 asesori, din care 2 asesori aparţin sau au aparţinut puterii judecătoreşti.

3. Membrii autorităţii electorale federale nu pot face parte din nici o altă autoritate electorală.

4. Dacă ministrul de interne este temporar împiedicat să participe la activitatea autorităţii, acesta îşi desemnează mai mulţi adjuncţi, stabilind şi ordinea de convocare a acestora. 

5. Indiferent de conţinutul competenţei prevăzute la art.7, alin.1, autoritatea electorală federală supraveghează toate celelalte autorităţi electorale. În limitele acestui drept de supraveghere, autoritatea electorală federală poate, în special, retrage sau respinge deciziile sau ordinele ilegale ale autorităţilor electorale subordonate. Deciziile autorităţilor electorale privind obiecţiile sau procedurile de apel împotriva listelor electorale (registrele electorale) nu pot fi respinse de autoritatea electorală federală.”

▪ Consiliile electorale de land. Conform art.11 din Legea federală privind alegerea Consiliului Naţional, în cadrul fiecărui Guvern de land se constituie un consiliu electoral de land. Consiliul este format din guvernatorul landului/un reprezentant desemnat de acesta şi 9 asesori desemnaţi conform aceloraşi principii care guvernează nominalizarea membrilor autorităţii electorale federale. 

Principala responsabilitate a Consiliului electoral de land o constituie centralizarea  şi stabilirea rezultatelor votării la nivelul landului.

“Autorităţile electorale de land
11.1. În cadrul fiecărui Guvern de land se constituie o autoritate electorală.

2. Autoritatea este formată din guvernatorul landului sau un reprezentant permanent desemnat de acesta ca preşedinte - resposabil electoral şi 9 asesori.”

▪ Consiliile electorale districtuale. În fiecare district, în fiecare oraş cu statut propriu şi în oraşul Viena, în cadrul Consiliilor districtuale se constituie un consiliu electoral districtual. Consiliul electoral districtual este format din preşedintele Consiliului districtual, din primar (în oraşele cu statut propriu), din preşedintele Consiliului districtual al oraşului Viena/reprezentantul desemnat de acesta şi 9 asesori (art.10 din Legea federală privind alegerea Consiliului Naţional).

▪ Consiliile electorale de circumscripţie. Conform art.9.1 din Legea federală privind alegerea Consiliului Naţional “În comunităţile împărţite în circumscripţii, în fiecare circumscripţie se înfiinţează o autoritate electorală de circumscripţie. În circumscripţiile provinciale din afara oraşului Viena, autoritatea electorală a comunităţii poate, de asemenea, servi ca autoritate electorală de circumscripţie în una din circumscripţiile acesteia.”

Consiliul electoral de circumscripţie este format dintr-un preşedinte numit de primar şi 3 asesori (art.9.2)

▪ Consiliile electorale ale comunelor. Cu excepţia oraşului Viena, în fiecare comună se înfiinţează un consiliu electoral, format din primar/reprezentantul desemnat de acesta ca preşedinte electoral şi 9 asesori (art.8 din Legea federală privind alegerea Consiliului Naţional).
BELGIA

Bază legală

Constituţia
 
Codul electoral

• Belgia este divizată în:
- 3 Comunităţi lingvistice: Comunitatea flamandă, Comunitatea franceză, Comunitatea germanofonă;
- 3 Regiuni: Flandra, subdivizată în 5 provincii, Valonia, subdivizată în 5 provincii, Regiunea Capitalei Bruxelles;
- Provinciile și Regiunea Capitalei Bruxelles sunt subdivizate în comune.
Din punct de vedere electoral și al organizării teritoriale a tribunalelor, comunele sunt grupate în arondismente.
Arondismentele sunt divizate în cantoane.
• Alegerile sunt organizate sub autoritatea Ministerului de Interne, precum şi a administraţiei sistemului judiciar şi a  administraţiilor  locale.

Nu există o autoritate permanentă de administrare electorală
.

• Organismele electorale temporare sunt reprezentate de 11 circumscripţii electorale (11arondismente electorale).

În fiecare din aceste circumscripţii se află câte un Birou Electoral Central.
Aceste structuri au  rolul de a  centraliza rezultatele obţinute în procesul electoral pentru alegerea membrilor Camerei Reprezentanţilor şi Senatului.

Rezultatele pentru alegerea membrilor Senatului sunt transmise la unul din cele două Colegii electorale: unul pentru electoratul vorbitor de limbă franceză, unul pentru electoratul vorbitor de limbă flamandă.

Cele 11 Birouri Electorale Centrale sunt conduse de preşedinţii instanţelor de judecată, respectiv Tribunalul de Primă Instanţă sau în absenţa acestora de un alt magistrat.

La nivelul electoral inferior următor, organizarea şi supravegherea procesului electoral sunt îndeplinite de judecători (judecătorii de pace) care conduc Birourile  Centrale ale Cantonului. 

Judecătorii numesc preşedinţii şi membrii secţiilor de votare, precum şi pe cei ai birourilor pentru numărarea voturilor. 

De asemenea, îndeplinesc responsabilităţi substanţiale în ceea ce priveşte funcţionarea sistemului de vot electronic, precum şi concordanţa acestor voturi, la nivelul cantoanelor, cu rezultatele primite de la birourile pentru  numărarea voturilor. 

La cel mai mic nivel electoral, secţiilor de votare sunt cele care administrează procesul electoral. Acestea sunt prezidate de judecători, avocaţi sau funcţionari publici calificaţi selectaţi de conducătorul Biroului Central al Cantonului respectiv. Celelalte locuri sunt completate de 4 până la 6 supleanţi şi un secretar.

Potrivit prevederilor Codului electoral, în secţiile de votare îşi pot exercita dreptul de vot de la 150 la 800 electori, iar în cazul votului electronic până la 2000 de alegători.

Numărarea buletinelor de vot tradiţionale (de hârtie) se efectuează în Birourile pentru numărarea voturilor.

În cantoanele în care este utilizat votul electronic, nu există birouri suplimentare pentru numărarea voturilor. Centralizarea voturilor se realizează direct la nivelul Cantonului.

BULGARIA

Baza legală
· Constituţia din 1991 cu modificările ulterioare

· Codul electoral al Republicii Bulgaria, intrat în vigoare în ianuarie 2011

Reglementările privind organizarea şi desfăşurarea fiecărui tip de alegeri sunt reunite în noul Codul electoral al Republicii Bulgaria, intrat în vigoare în ianuarie 2011. Potrivit art.14 al acestui cod, autorităţile electorale sunt organizate pe patru niveluri:


1. o Comisie Electorală Centrală (CEC) pentru întregul teritoriu al ţării, pentru toate tipurile de alegeri, inclusiv pentru voturile din afara ţării exprimate la alegerile parlamentare, prezidenţiale şi pentru Parlamentul European;


2. comisii electorale de circumscripţie: pentru fiecare circumscripţie uninominală în cazul alegerilor parlamentare, ca şi pentru fiecare district (judeţ), potrivit configuraţiei teritoriale stabilite la ultimele alegeri parlamentare, prezidenţiale şi pentru Parlamentul European;


3. comisii electorale municipale, pentru fiecare municipalitate în cazul alegerilor pentru primari şi consilieri municipali;


4. comisii electorale ale secţiilor de votare, pentru fiecare secţie de votare, în totate tipurile de alegeri, inclusiv comisii electorale pentru secţiile mobile în cazul votării la urna mobilă.

Recentele alegeri din 2011 s-au desfăşurat sub administrarea celor patru niveluri de autorităţi electorale: Comisia Electorală Centrală (CEC), comisiile electorale de circumscripţie, 264 de comisii electorale municipale şi aproape 11.968 de comisii electorale de secţie, dintre care 161 înfiinţate peste hotare. Potrivit prevederilor Codului electoral, organismele municipale executive şi administrative împart responsabilităţile, în desfăşurarea alegerilor, cu CEC.
Comisia Electorală Centrală a fost numită, prin Decret al Preşedintelui Republicii, la data de 28 aprilie 2011, pentru o perioadă de 5 ani (este, însă, activă numai atunci când au loc alegeri). Comisia este formată din 21 de membri  numiţi de Preşedinte pe baza propunerilor partidelor/coaliţiilor care sunt reprezentate în Parlamentul bulgar şi în Parlamentul European, reflectând astfel configuraţia politică parlamentară. În această componenţă, în biroul CEC nu este permisă o majoritate a unui partid/coaliţii, iar preşedintele şi secretarul acestuia nu pot aparţine aceleiaşi formaţiuni politice. Preşedintele CEC va fi numit de către partidul/coaliţia cu cea mai largă reprezntare în Parlament. Fiecare partid sau coaliţie reprezentate în Parlament numesc câte un vicepreşedinte în cadrul CEC, iar formaţiunile politice care au membri în Parlamentul European, dar nu sunt reprezentate în Parlamentul bulgar au dreptul fiecare la un membru în CEC, în afara celor 19 membri menţionaţi.

În general, şedinţele CEC nu sunt publice, iar legea nu prevede expres participarea observatorilor sau a reprezentanţilor politici la aceste şedinţe. Deciziile comisiilor electorale, la toate nivelurile, se iau cu o majoritate de două treimi a voturilor membrilor prezenţi. Decizia astfel adoptată se publică, iar în cazul CEC se publică imediat pe pagina sa web, în aceeaşi zi. CEC adoptă şi aşa-numitele „decizii-protocol”, care nu sunt date publicităţii şi care vizează, în general, aspecte de organizare sau procedurale care nu au impact direct asupra drepturilor şi obligaţiilor votanţilor.

Secţiile de votare se stabilesc prin decizia primarului, decizie atacabilă cu apel în circumscripţia teritorială respectivă. O secţie de votare se înfiinţează pentru minimum 30 şi maximum 1.000 de votanţi. Potrivit Codului electoral, secţia mobilă se înfiinţează acolo unde există cel puţin 10 persoane cu dizabilităţi permanente care şi-au manifestat dorinţa de a vota. Solicitarea se înaintează cu cel puţin 30 de zile înaintea datei scrutinului, alături de certificatele de handicap eliberate de Comisia de expertiză medicală.

Ministerul Afacerilor Externe este responsabil cu organizarea şi desfăşurarea alegerilor în afara graniţelor ţării (la ultimele alegeri prezidenţiale au existat 161 de astfel de secţii de votare, localizate în 58 de ţări). O secţie de votare se înfiinţează în orice reprezentanţă diplomatică, unde cel puţin 20 de persoane cu drept de vot şi-au exprimat dorinţa de a vota, cu nu mai mult de 25 de zile înaintea datei scrutinului. Pentru a înfiinţa o secţie de votare în afara clădirii reprezentanţei diplomatice şi de a primi acordul autorităţilor, cel puţin 100 de votanţi trebuie dă-şi exprime dorinţa de a vota
.

În ceea ce priveşte atribuţiile CEC, pe care şi le exercită doar în perioada organizării şi desfăşurării alegerilor, acestea sunt atribuţiile obişnuite ale unei autorităţi electorale temporare. Astfel, potrivit art.26 al Codului Electoral, Comisia Electorală Centrală are ca atribuţii:

- asigură aplicarea prevederilor Codului electoral pe teritoriul Bulgariei şi în secţiile de votare din străinătate;

- implementează asistenţa metodologică şi exercită controlul asupra funcţionării comisiilor electorale;

- oferă indicaţii metodologice în activităţile comisiilor electorale privind aplicarea codului electoral şi asigură instruirea membrilor comisiilor electorale de circumscripţie, municipale şi de peste hotare;

- la alegerile parlamentare, prezidenţiale şi pentru Parlamentul European, stabileşte condiţiile, procedura şi modalităţile de vot pentru alegătorii bulgari de peste hotare, nu mai târziu de 70 de zile înaintea datei scrutinului; decizia luată va fi comunicată Ministerului Afacerilor Externe, nu mai târziu de 69 de zile înaintea datei scrutinului;

- numeşte comisiile electorale de circumscripţie, comisiile municipale, precum şi comisiile electorale ale secţiilor din străinătate şi aprobă listele suplimentare de votanţi; 

- demite membrii comisiilor electorale de circumscripţie, municipale şi de peste hotare în caz de încălcare a prevederilor codului electoral şi a deciziilor CEC;

- stabileşte remuneraţia membrilor comisiilor electorale;

- examinează contestaţiile împotriva deciziilor şi acţiunilor comisiilor electorale de circumscripţie, municipale şi de peste hotare, se pronunţă asupra acestora în termen de 24 de ore de la primire, iar în ziua votării se pronunţă imediat printr-o decizie fără drept de apel; o astfel de decizie va fi făcută publică imediat; 

- aprobă standardele tehnice de design şi securitate ale buletinelor de vot, stabileşte, împreună cu Consiliul de Miniştri, condiţiile şi procedura imprimării buletinelor de vot cu cel puţin 33 de zile înaintea datei scrutinului; 

- stabileşte condiţiile şi procedura de desfăşurare a campaniei electorale, conform prevederilor codului electoral;

- controlează desfăşurarea campaniei electorale în mass-media;

- organizează şi conduce, prin intermediul mass-media, o campanie de educaţie electorală;

- stabileşte condiţiile şi modalităţile participării observatorilor, cu cel puţin 50 de zile înainte de data votării şi eliberează certificate în acest sens;

- adoptă şi publică în jurnalul oficial metodologia de determinare a rezultatelor votării, cu cel puţin 65 de zile înaintea datei alegerilor parlamentare şi prezidenţiale (80 de zile la alegerile locale);

- declară închise secţiile de votare, pe întreg teritoriul bulgar, nu mai târziu de orele 20.

Potrivit art.17 al Codului electoral, pe durata exercitării mandatului, membrii comisiilor electorale nu pot întruni şi calitatea de: candidat în alegerile respective, parlamentar, membru al Parlamentului European, ministru sau viceministru, secretar-şef al Preşedintelui Republicii, al Adunării Naţionale a Consiliului de Miniştri, al unui minister de administraţie regională, al unei primării sau consiliu municipal, judecător al Curţii Constituţionale, judecător în instanţe de contencios administrativ/ procuror al biroului urmăriri penale, judecător al Curţii Supreme Administrative/ procuror la Parchetul de pe lângă această Curte, guvernator sau viceguvernator regional, primar sau viceprimar, membru al forţelor armate şi angajat al Ministerului de Interne. Membrii aceleiaşi comisii electorale nu pot fi soţi sau rude în linie directă.

În ceea ce priveşte remuneraţia membrilor comisiilor electorale, art.24 al Codului electoral prevede următoarele:

(1) În cazul alegerilor parlamentare, prezidenţiale şi pentru Parlamentul European, membrii CEC vor fi remuneraţi pentru o perioadă de 75 de zile înaintea datei scrutinului şi de 45 de zile după această dată.

(2) În cazul alegerilor pentru primari şi consilieri municipali, membrii CEC vor fi remuneraţi pentru o perioadă de 90 de zile înaintea datei alegerilor şi 45 de zile după această dată.

(3) Remuneraţia preşedintelui CEC va reprezenta o sumă echivalentă cu salariul de bază lunar pentru funcţia de ministru, remuneraţiile vicepreşedinţilor şi secretarului vor reprezenta fiecare 90% din remuneraţia preşedintelui CEC, iar membrii CEC vor primi 85% din salariul preşedintelui CEC.

(4) În perioada prevăzută la par.(1), membrii CEC vor primi pentru participarea la şedinţe şi pentru alte atribuţii echivalentul a 70% din valoarea unei zile lucrătoare raportată la salariul prevăzut la par.(3).

(5) În condiţiile prevăzute la par.(2), membrii CEC vor primi pentru participarea la şedinţe şi pentru alte atribuţii echivalentul a 70% din valoarea unei zile lucrătoare raportată la salariul prevăzut la par.(3).

(6) Pentru absentarea nemotivată de la şedinţele CEC, membrii acestuia nu vor fi remuneraţi.

Încetarea mandatului înainte de expirarea termenului de 5 ani este posibilă, potrivit art.25 din Codul electoral:

· la cerere;

· dacă o hotărâre care prevede pedeapsa închisorii a devenit definitivă;

· prin interdicţie;

· prin imposibilitatea exercitării atribuţiilor pentru o perioadă mai mare de 6 luni;

· în caz de incompatibilitate;

· la solicitarea formaţiunii politice care l-a propus;

· prin absentarea nemotivată la trei şedinţe succesive sau la cinci şedinţe pe parcursul unui an;

· prin deces.

CEHIA


Bază legală
Legea din 27 septembrie 1995, privind alegerile pentru Parlamentul Republicii Cehe

Art. 7 al Legii din 27 septembrie 1995, privind alegerile pentru Parlamentul Republicii Cehe
, cu modificările ulterioare, face referire la instituţiile electorale permanente.

Potrivit legii, aceste structuri sunt: Comisia Electorală de Stat; Ministerul de Interne; Ministerul Afacerilor Externe; Oficiul ceh de Statistică.

▪ Comisia Electorală de Stat este un organism electoral permanent, care coordonează desfăşurarea alegerilor parlamentare.

După alegerile din anul 1998, fosta Autoritate electorală naţională, compusă din reprezentanţi ai partidelor politice, a fost înlocuită de Comisia Electorală de Stat, compusă din 10 persoane şi care este condusă de un reprezentat al Ministerului de Interne.

Atribuţii 

- coordonează pregătirea, organizarea, procesul de votare şi numărare a voturilor exprimate pentru membrii Parlamentului Republicii Cehe;


- supraveghează executarea tuturor operaţiunilor necesare, organizatorice şi tehnice, legate de alegerile pentru Parlamentul Republicii Cehe;

- stabileşte numărul de ordine al candidaţilor pe buletinele de vot;


- stabileşte protocolul de prezentare a rezultatelor alegerilor parlamentare;


- prezintă şi publică rezultatele alegerilor pentru Camera Deputaţilor şi Senat;


- eliberează certificatele de desemnare a candidaţilor aleşi în Parlament;

- primeşte şi rezolvă cererile cetăţenilor de a fi prezenţi atunci când comisiile electorale de circumscripţie numără voturile;
 
- stabileşte birourile electorale care îşi desfăşoară activitatea în circumscripţiile din străinătate.


▪ Ministerul de Interne este autoritatea administraţiei publice centrale care răspunde de desfăşurarea alegerilor parlamentare

 


Atribuţii

 
a) supraveghează şi controlează toate aspectele organizatorice şi tehnice necesare pentru desfăşurarea alegerilor parlamentare;


 b) primeşte, verifică şi soluţionează plângerile cu privire la aspectele organizatorice şi tehnice necesare pentru desfăşurarea alegerilor parlamentare la nivel regional;


c) publică listele partidelor politice înregistrate şi a independenţilor, pe care le transmite autorităţilor regionale şi locale competente;


d) furnizează autorităţilor locale informaţiile existente în registrul de cetăţeni, în scopul actualizării listelor permanente şi speciale;

e) coordonează sistemul unificat de telecomunicaţii pe teritoriul Republicii Cehe în colaborare cu Oficiul ceh de Statistică;

f) organizează şi supraveghează tipărirea de materiale electorale şi a buletinelor de vot;


g) verifică calificarea şi cunoştinţele necesare ale tuturor persoanelor care fac parte din birourile electorale locale, conform legii.


▪ Ministerul Afacerilor Externe


Atribuţii


- supraveghează şi controlează toate aspectele organizatorice şi tehnice necesare pentru desfăşurarea alegerilor parlamentare şi procesul de vot propriu-zis, desfăşurat în birourile electorale din străinătate;


- păstrează listele speciale de alegători, administrate în conformitate cu prevederile legale;


- gestionează sistemul unificat de telecomunicaţii între Ministerul Afacerilor Externe şi ambasade, în colaborare cu Ministerul de Interne şi Oficiul ceh de Statistică;


- primeşte datele Oficiul ceh de Statistică necesare pentru actualizarea listelor de alegători necesare birourilor electorale speciale;


- asigură funcţionarea unui birou al Oficiului ceh de Statistică în cadrul Ministerului Afacerilor Externe.


▪ Oficiul ceh de Statistică


Atribuţii


- gestionează sistemul informatic necesar preluării şi prelucrării rezultatelor alegerilor şi pune la dispoziţia instituţiilor software-ul necesar pentru procesarea şi transmiterea rezultatelor alegerilor către site-uri stabilite de către autorităţile desemnate - municipale, regionale, locale, Comisia Electorală de Stat şi Ministerul Afacerilor Externe -, în colaborare cu Ministerul de Interne;


- prelucrează rezultatele generale ale alegerilor parlamentare pe care le transmite Comisiei Electorale de Stat;


- pregăteşte rapoartele electorale şi le transmite autorităţilor regionale sau autorităţilor municipale desemnate;


- adoptă toate măsurile tehnice necesare prin care să se asigure că rezultatele curente şi finale ale alegerilor sunt întotdeauna disponibile;


- asigură instruirea unui număr suficient de angajaţi proprii autorizaţi să monitorizeze şi să proceseze rezultatele alegerilor parlamentare, precum şi pentru alte categorii de personal care prelucrează şi transmit rezultatele alegerilor către toate site-urile stabilite în conformitate prevederile legale;


- asigură instruirea membrilor comisiilor electorale de circumscripţie în zona de monitorizare şi prelucrare a rezultatelor electorale;


-  verifică rezultatele alegerilor furnizate de operatorii din circumscripţii;


- întocmeşte registre în care figurează toţi candidaţii şi toate partidele politice, mişcările politice şi coaliţiile care participă la alegeri;


- informează autorităţile regionale şi municipale desemnate despre modificările din acest registru;


- primeşte şi răspunde plângerilor cetăţenilor, care sunt legate de funcţionarea sistemului informatic şi a software-ului aferent;


- trimite către autoritatea electorală competentă copia rezultatelor pe suport magnetic, în termen de 10 zile de la anunţarea rezultatelor;


Numai angajaţii autorizaţi ai Biroului de Statistică au dreptul de a
fi prezenţi în încăperea în care comisia electorală de circumscripţie numără voturile. Aceştia au dreptul să solicite corectarea tuturor erorilor ce pot apare în sistemul de numărare şi centralizare a voturilor exprimate.


Procedura de vot în situaţii speciale – persoane fără domiciliu, aflate în spital, închisori, unităţi militare, etc. – se desfăşoară sub suprevegherea ministerelor de profil.  

CROAŢIA

Baza legală
· Constituţia Republicii Croaţia
, 

· Legea privind alegerile pentru Parlamentul croat (adoptată în 2003, modificată în 2007)

· Legea privind alegerea organismelor reprezentative ale entităţilor autonome regionale şi locale (2001)

· Legea privind Comisia Electorală de Stat (adoptată în 2006, modificată în 2007)

Pentru prima dată în istoria ţării, alegerile pentru Parlamentul Croaţiei (Sabor
) din 25 noiembrie 2007, s-au desfăşurat sub administraţia unei autorităţi electorale permanente
.

Cele mai recente alegeri parlamentare, din decembrie 2011, au fost administrate de autorităţi electorale structurate pe patru niveluri, respectiv Comisia Electorală de Stat (CES), 11 comisii electorale de circumscripţie (10 circumscripţii teritoriale şi o circumscripţie a minorităţilor naţionale), 559 comisii municipale şi orăşeneşti şi 6.827 de secţii de votare (dintre care 124 în afara ţării, localizate în 52 de ţări).

 Comisia Electorală de Stat a Republicii Croaţia a fost înfiinţată la 9 martie 2007. Înainte de implementarea acestei reforme prin Legea pentru organizarea şi funcţionarea Comisiei Electorale de Stat din 31 martie 2006, Croaţia era unul dintre puţinele state europene care, înaintea alegerilor, înfiinţa comisii electorale temporare, ad-hoc. Noul organism profesional  permanent este format din şase membri numiţi pentru un mandat de opt ani şi trei judecători ai Curţii Supreme ai Republicii Croaţia.


CES este un organism profesional independent, compus din preşedinte, 4 vicepreşedinţi şi 4 membri, numiţi pentru o perioadă de 8 ani. Preşedintele CES este preşedintele Curţii Supreme a Republicii Croaţia. Doi dintre vicepreşedinţi sunt judecători numiţi de Curtea Supremă, din rândul judecătorilor acestei Curţi. Ceilalţi membri sunt numiţi de Parlament, pe baza propunerilor formaţiunilor politice. Aceştia trebuie să fie avocaţi cu cel puţin 10 ani de experienţă relevantă şi nu pot fi membri ai unui partid politic.


Dintre atribuţiile CES se pot enumera: organizarea alegerilor şi referendumurilor, adoptarea de metodologii în vederea implementării prevederilor legale, informarea alegătorilor, instruirea membrilor comisiilor electorale, formularea de recomandări în vederea îmbunătăţirii legislaţiei electorale. În îndeplinirea atribuţiilor sale CES este asistată de un secretariat permanent compus din 8 membri. Ulterior secretariatul a fost suplimentat cu 9 membri, transferaţi temporar de la Ministerul de Finanţe şi de la Parlament, şi cu 4 judecători, în scopul de a oferi asistenţă de specialitate. Deciziile SEC se iau cu majoritatea voturilor din numărul total al membrilor săi.


Comisia Electorală de Stat adoptă zece metodologii care reglementează diferite aspecte ale procesului electoral, inclusiv detalii tehnice privind înregistrarea candidaţilor, drepturile şi obligaţiile observatorilor, ca şi procedurile de votare pentru categorii speciale de alegători, precum membrii forţelor armate, persoanele care execută pedepse privative de libertate, persoane nedeplasabile.


Hotărârile, deciziile şi metodologiile CES sunt publicate pe site-ul său oficial
; alături de acestea sunt publicate periodic răspunsuri şi informaţii pe teme electorale. În îndeplinirea atribuţiilor sale, SEC organizează sesiuni de instruire a comisiilor electorale de nivel inferior şi furnizează toate informaţiile necesare candidaţilor, tinerilor care votează pentru prima dată, electoratului, în general, prin intermediul broşurilor şi spoturilor TV.


În perioada electorală, membrii SEC se reunesc în cadrul a două şedinţe zilnic. Acestea sunt conduse în manieră colegială, deciziile se adoptă uneori rapid, fără respectarea anumitor formalităţi procedurale, iar momentul şi locul desfăşurării şedinţelor sunt publicate pe site-ul CES. 


Potrivit aprecierilor analiştilor OSCE
, în ciuda termenului scurt, de 35 de zile, CES îşi îndeplineşte atribuţiile în mod eficient şi profesionist şi se bucură de o mare încredere din partea alegătorilor, a participanţilor în cursa electorală şi a tuturor celorlalţi actori implicaţi în procesul electoral.


În ceea ce priveşte comisiile electorale de circumscripţie, acestea sunt compuse din preşedinte, 2 membri şi 3 supleanţi, numiţi de CES din rândul judecătorilor şi avocaţilor de renume. Principalele atribuţii sunt numirea preşedinţilor comisiilor electorale municipale şi orăşeneşti, stabilirea secţiilor de votare din raza teritorială respectivă şi totalizarea rezultatelor alegerilor la nivel de circumscripţie. În general, şedinţele sunt ad-hoc, deschise, fiind permisă prezenţa observatorilor. 
Formaţiunile politice reprezentate în Parlament au dreptul de a avea reprezentanţi în componenţa extinsă a tuturor comisiilor electorale de nivel inferior, în scopul asigurării principiului transparenţei. Comisiile electorale ale secţiilor de votare sunt compuse din câte 10 membri numiţi de Comisia Electorală Centrală, pe baza propunerilor comisiilor de nivel inferior. Partidele cu reprezentanţi în componenţa extinsă a comisiilor au dreptul de a înainta trei propuneri pentru fiecare secţie de votare.

DANEMARCA
Baza legală

Constituţia (1953)

Legea privind alegerile parlamentare (1987)

Administrarea alegerilor este organizată pe trei nivele: la nivel naţional - Secţia pentru alegeri din cadrul Ministerului de Interne şi Sănătate, 68 de comitete electorale de circumscripţie şi 1650 de comitete electorale ale secţiilor de votare.

Secţia de alegeri din cadrul Ministerului de Interne şi Sănătate este un organism permanent care are responsabilitatea organizării alegerilor şi este format din cinci membri permanenţi, cărora li se adaugă, în perioada alegerilor, membri temporari. Atribuţiile acestora sunt:
· emiterea permanentă de norme şi linii directoare pentru administrarea alegerilor;
· la fiecare cinci ani sunt stabilite numărul de mandate pentru fiecare provincie în conformitate cu prevederile legii electorale;
· primirea cererilor de înregistrare a noi partide;
· emiterea unor ghiduri privind conduita în alegeri pentru toate autorităţile elctorale;
· calcularea şi distribuţia globală a mandatelor, după alegeri. După 2008, calcularea şi statisticile cu privire la rezultatele alegerilor au fost externalizate către Serviciul de Statistică din Danemarca.

Ministerul de Interne şi Sănătate are dreptul de a efectua ”modificări minore” pe listele elctorale.

Comitetul electoral –  format dintr-un preşedinte, care trebuie să fie judecător şi alţi trei membri, numiţi de către minister – are atribuţii specifice cum ar fi soluţionarea contestaţiilor alegerilor depuse de către partidele extra-parlamentare şi menţinerea unei liste cu denumirea partidelor; de asemenea, decide cu privire la dreptul de vot al unor cetăţeni care au locuit în străinătate mai mult de patru ani
.

Membrii comitetelor electorale de circumscripţie şi ai secţiilor de votare sunt numiţi de către consiliile locale corespunzătoare pe baza reprezentării proporţionale a partidelor politice reprezentate în cadrul consiliilor respective şi se bazează în general pe sprijinul filialelor locale ale partidelor politice.

Comitetele electorale de circumscripţie (în număr 68) reprezintă o circumscripţie care poate fi constituită doar din o parte a unei municipalităţi, o municipalitate sau mai multe municipalităţi. Pentru o circumscripţie care este alcătuită din mai multe municipalităţi, legea electorală stabileşte un municipiu care îndeplineşte funcţiile comune. Între 5 şi 9 membri ai unui comitet electoral de circumscripţie sunt aprobaţi de fiecare municipalitate sau parte din municipalitate în proporţiile stabilite de lege. Primarul municipalităţii este preşedintele comitetului electoral de circumscripţie iar vicepreşedintele comitetului electoral este ales de către consiliul local corespunzător municipalităţii. Candidaţii pot fi membri în comitetele electorale dar nu în circumscripţia în care candidează.

Comitetele electorale de circumscripţie sunt responsabile cu achiziţiile publice a buletinelor de vot. Acestea se ocupă cu colectarea rezultatelor şi transmiterea acestora către Ministerul de Interne şi Serviciul de Statistică şi trebuie să stabilească rezultatul final al alegerilor din circumscripţia respectivă la o zi după alegeri. 

Comitetele electorale ale secţiilor de votare sunt compuse din 5 – 9 membri, care sunt asistaţi de un număr de electori numiţi supervizori. Consiliul local este cel care numeşte membrii Comitetelor electorale de la secţiile de votare precum şi electorii, care sunt aleşi din rândul alegătorilor. Fiecare alegător are obligaţia de a servi ca supervizor dacă este numit. 

Candidaţii pot fi supervizori dacă sunt aprobaţi de către electori dar nu pot participa la numărarea voturilor. Fiecare circumscripţie are circa 6 – 8000 de votanţi dar pot ajunge şi la 18 – 20000, numărul total al secţiilor de votare fiind de circa 1 645.

ESTONIA

Bază legală
Legea privind alegerile Riigikogu (2002) cu modificările ulterioare
Conform Legii privind alegerile Riigikogu (2002)
, cu modificările ulterioare, Comisia Electorală Naţională (NEC) este o autoritate permanentă, membrii acestora fiind aleşi pe o perioadă de 4 ani. 

NEC este formată din 7 membri:


- un judecător al unei curţi de primă instanţă, numit de Preşedintele Curţii Supreme de Justiţie;


- un consilier al Cancelarului de Justiţie, numit de către Cancelarul de Justiţie;

- un oficial al Biroului de Audit de Stat numit de către Auditorul General;


- un procuror desemnat de Procurorul şef;


- un oficial al Cancelariei Riigikogu numit de către Secretarul General al Parlamentului;

- un funcţionar al Cancelariei de Stat numit de către secretarul de stat.


Legea limitează posibilitatea numirii în NEC a unei persoane cu funcţie politică sau membră a vreunui partid politic, deşi nu o interzice în mod explicit. 

Atribuţii


- verifică desfăşurarea alegerilor şi rezultatele alegerilor;


- Comitetu naţional are dreptul de a cere suspendarea sau încetarea activităţii unui membru al Comisiei, dacă acesta încalcă prevederile legale sau regulamentul Comisiei Electorale Naţionale;


- ia hotărâri pentru eliminarea deficienţelor constatate în desfăşurarea procesului electoral;


- suspendă sau abrogă actele/rezoluţiile ilegale ale comisiilor electorale locale.


Comitetul naţional electoral va stabili printr-un regulament următoarele:


- procedura de lucru a Comisiei Electorale Naţionale;


- procedura de numire şi de înregistrare a candidaţilor;


- formatul standard al cererilor de înregistrare a candidaţilor, formatul standard al listei de candidaţi într-o circumscripţie electorală, formatul standard al listelor naţionale de candidaţi şi cel privind datele cu caracter personal ale candidaţilor;


- formatul standard al listelor de votare;


- procedura de vot în statele străine;


- procedura pentru verificarea rezultatelor de vot;


- formatul standard al buletinelor de vot;

- statutul de observator;


- procedura pentru utilizarea fondurilor alocate pentru organizarea alegerilor.


FINLANDA
Baza legală

Legea electorală

Codul Penal
 (conţine prevederi cu privire la fraudarea alegerilor) 

Legea privind accesul la documentele guvernamentale

Ministerul Justiţiei este autoritatea electorală supremă. Departamentul electoral din cadrul Ministerului de Justiţie are şase angajaţi. Acesta este responsabil cu înregistrarea partidelor politice, gestionarea Sistemului de Informaţii pentru Alegeri
 precum şi alcătuirea şi distribuirea materialelor electorale (buletinele de vot, listele elctorale, materiale informative). 

Departamentul electoral acordă asistenţă autorităţilor electorale de nivel inferior dar nu este investit cu autoritatea de a anula deciziile acestora
.

La nivel local există organisme permanente de administrare electorală, ai căror membri sunt numiţi de către administraţia regională pentru o perioadă de patru ani.

Autorităţile electorale locale sunt formate din:

- 15 comitete electorale de circumscripţie;

- Comitete electorale centrale ale municipalităţilor (336);

- Comitete electorale ale secţiilor de votare (cca 2 000)

- Comisari electorali pentru votul anticipat (cca 500)

- Comisii electorale pentru votul în închisori, spitale, etc. 

Autorităţile electorale de nivel inferior sunt compuse din membri propuşi de partidele politice înregistrate, care au participat la alegerile parlamentare precedente. Fiecare autoritate are un preşedinte, un vicepreşedinte, trei membri şi un număr adecvat de membri supleanţi.

Comitetele electorale de circumscripţie au rolul de a procesa candidaturile şi de a renumăra toate buletinele de vot. În sistemul electoral finlandez buletinele de vot sunt numărate imediat după alegeri la secţiile de votare după care numărarea oficială se va face de către cele 15 comitete electorale de circumscripţie. Comitetele electorale centrale ale municipalităţilor sunt responsabile cu majoritatea problemelor tehnice cum ar fi pregătirea secţiilor de votare sau pregătirea documentelor electorale.

Un număr total de 2361 de comitete electorale temporare funcţionează în ziua alegerilor. Membrii acestor comitete sunt nominalizaţi de către partide şi aprobaţi de către consiliile municipale. Comisarii electorali pentru votul anticipat nu au apartenenţă politică şi sunt angajaţi direct de către comitetele electorale centrale ale municipalităţilor. În general lucrătorii poştali sunt numiţi pentru votarea anticipată iar votul anticipat se desfăşoară în cadrul oficiilor poştale.

Recrutarea personalului pentru secţiile de votare se face printr-o varietate de criterii astfel încât să se asigure multi-reprezentarea. În zonele slab populate este dificil a se asigura multi-reprezentarea şi ca urmare se asigură reprezentarea a două partide. Ca urmare, această situaţie a adus şi nemulţumiri şi s-au adresat plângeri către instanţele administrative.
FRANŢA

Baza legală
Constituţia

Codul Électoral 

Alegerile din Franţa

Legea n° 2003-697 din 30 iulie 2003 privind alegerea senatorilor
 
Legea n°62-1292 din 6 noiembrie 1962 privind alegerea Preşedintelui Republicii pe bază de sufragiu universal
 
Lege organică n° 2006-404 din 5 aprilie 2006 privind alegerea Preşedintelui Republicii 
 
• Franţa este împărţită în 26 de regiuni administrative, din care 22 de regiuni se află în partea metropolitană, iar 4 regiuni se găsesc în teritoriile de peste mări.
Aceste regiuni administrative sunt şi ele împărţite în 100 de departamente.

Departamentele sunt divizate în 342 de arondismente şi aproximativ 4039 de cantoane.
Cea mai mică diviziune administrativă este comuna. Există 36685 de comune.

Cetăţenii teritoriilor de peste mări participă la procesul electoral.

• Un număr important de instituţii joacă un rol esenţial în organizarea alegerilor.

Astfel, unele dintre aceste instituţii au responsabilităţi în special legate de alegerile prezidenţiale sau parlamentare, altele participă la acest proces în cadrul competenţelor  lor obişnuite.

• Alegerile prezidenţiale şi parlamentare sunt organizate în mod direct de Ministerul de Interne care este responsabil pentru aspectul logistic şi tehnic al desfăşurării procesului electoral.
Ministerul de Interne este, de asemenea, responsabil pentru consolidarea rezultatelor după încheierea procesului de votare.

Rezultatele fiecărei secţii de votare sunt transmise mai întâi autorităţilor locale (primăriei), apoi prefecturii care le transmite Ministerului de Interne. 

Ministerul de Interne este responsabil cu comunicarea acestor rezultate publicului şi mass-mediei.

Ministerul de Externe este însărcinat prin intermediul reprezentanţelor diplomatice din străinătate să informeze alegătorii cu privire la derularea procesului electoral.

Aceste reprezentanţe au, în egală măsură, rolul de a coordona informaţiile utile pentru actualizarea listelor electorale şi prezentarea acestora Institutului Naţional de Statistică şi Studii Economice (INSEE).

La rândul său, Institutului Naţional de Statistică şi Studii Economice informează primăriile pentru a se evita duplicarea listelor electorale.

• Procesul electoral este reglementat strict şi controlat de diferite instanţe şi organisme electorale, cele mai importante fiind :

- Consiliul Constituţional

- 
Comisia naţională a conturilor de campanie şi a finanţărilor politice

- Consiliul superior al audiovizualului

La sfârşitul fiecărui proces electoral, Consiliul Constituţional, Comisia naţională a conturilor de campanie şi a finanţărilor politice şi Consiliul superior al audiovizualului publică rapoartele lor care conţin recomandări pentru îmbunătăţirea procesului electoral
.

• Consiliul Constituţional este o instituţie permanentă
 care a fost instituită prn Constituţia Republicii din 4 octombrie 1958.  Sesiunile Consiliului Constituţional urmează ritmul solicitărilor cu care acesta este sesizat.
Consiliul Constituţional
 este o instituţie care exercită competenţe jurisdicţionale şi consultative.

Acest organism este, în egală măsură şi un judecător al legalităţii alegerilor.

Consiliul Constituţional este constituit din 9 membri, după cum urmează:

· 3 dintre aceşti membri sunt numiţi de Preşedintele Republicii, care desemnează şi preşedintele Consiliului Constituţional,
· 3  membrii sunt numiţi de Preşedintele Adunării Naţionale,

· 3 membrii sunt desemnaţi de Preşedintele Senatului.

În plus faţă de cei 9 membri, din Consiliul Constituţional mai fac parte, de drept şi foştii Preşedinţi ai Republicii.

Mandatul membrilor Consiliului Constituţional este de nouă ani şi nu poate fi reînnoit.

Funcţiile membrilor Consiliului Constituţional sunt incompatibile cu cea de ministru sau membru al Parlamentului. Celelalte incompatibilităţi sunt stabilite prin lege organică.

În ceea ce priveşte procesul electoral, Consiliul Constituţional îndeplineşte următoarele atribuţii:

· asigurară respectarea legalităţii alegerilor prezidenţiale;

· examinează sesizările;

· are competenţe contencioase;

· proclamă rezultatul alegerilor;

·    decide, în cazul contestaţiilor, cu privire la respectarea legalităţii alegerii deputaţilor şi senatorilor;

· este consultat de către Guvern cu privire la organizarea alegerilor şi la stabilirea listelor de candidaţi în cazul alegerilor prezidenţiale;

· în cazul în care constată nereguli care ar putea influenţa rezultatul alegerilor, poate dispune anularea totală sau parţială a rezultatelor. Nu există nicio dispoziţie legală care să permită renumărarea voturilor
;

· veghează la respectarea procedurii pentru organizarea şi desfăşurarea 
referendumului şi confirmă rezultatele acestuia.
În ceea ce priveşte litigiile electorale, Consiliul Constituţional poate fi sesizat în termen de 10 zile de la proclamarea rezultatelor scrutinului, de către toate persoanele înscrise pe listele electorale din circumscripţiile electorale în care şi-au exercitat dreptul de vot. Sesizarea trebuie să conţină numele, prenumele, calitatea solicitantului, precum şi numele candidatului a cărui alegere este atacată, precum şi motivele pentru care procesul electoral ar trebui să fie anulat. Sesizările trebuie să fie însoţite, dacă este necesar de probe care să susţină argumentele.

Alte atribuţii ale Consiliului Constituţional, prevăzute de Constituţie sunt:

- legile organice înainte de promulgarea acestora, propunerile de legi menţionate la articolul 11 din Constituţie, regulamentele adunărilor parlamentare înainte de punerea lor în aplicare trebuie să fie prezentate Consiliului Constituţional, care se pronunţă cu privire la conformitatea acestora cu Constituţia. În această situaţie, Consiliului Constituţional trebuie să se pronunţe în termen de o lună. Cu toate acestea, la solicitarea Guvernului, în caz de urgenţă, acest termen se reduce la 8 zile;

- dispoziţiile declarate neconstituţionale în temeiul art. 61-1 din Constituţie sunt abrogate de la publicarea Deciziei Consiliului Constituţional, sau la o dată ulterioară stabilită prin această decizie.

Deciziile ConsiliuluI Constituţional un sunt supuse recursului, Ele sunt obligatorii pentru autorităţile publice şi pentru toate autorităţile administrative şi judiciare.

• Comisia naţională a conturilor de campanie şi a finanţărilor politice a fost creată prin Legea nº 90-55 din 15 ianuarie 1990 
 privind limitarea cheltuielilor electorale şi clarificarea finanţării activităţilor politice. 

Prin Decizia Consiliului Constituţional 91-1141 din 31 iulie 1991 s-a stabilit că această Comisie este o autoritate administrativă independentă şi nu una jurisdicţională. Statutul său a fost stabilit prin Ordonanţa n° 2003-1165 din 8 decembrie 2003 privind simplificarea administrativă în materie electorală
.

Atribuţiile mai importane ale Comisiei sunt:

· controlul conturilor de campanie electorală ale candidaţilor la alegeri,  în circumscripţiile electorale cu mai mult de 9000 de locuitori;

· solicită, dacă este cazul, autorităţilor poliţieneşti efectuarea oricărei anchete considerată a fi necesară pentru exercitarea misiunii sale;

• În ceea ce priveşte organismele electorale temporare, la nivel naţional este creată Comisia Naţională pentru Controlul Campaniei Electorale
.

Comisia se constituie în ziua următoare zilei în care se publică Decretul cu privire la convocarea alegerilor.

Potrivit prevederilor legale
 toţi candidaţii beneficiază din partea Statului, de aceleaşi facilităţi pentru campania electorală în vederea alegerilor prezidenţiale.

În acest sens, competenţele Comisiei Naţionale pentru Controlul Campaniei Electorale sunt:

- intervine pe lângă autorităţile competente pentru a fi luate toate măsurile în vederea asigurării egalităţii de şanse între candidaţi, precum şi respectarea normelor prevăzute de lege;

- transmite automat Comisiei naţionale a conturilor de campanie şi a finanţărilor politice neregulile care pot afecta conturile de campanie ale candidaţilor.

Comisia este constituită din 5 membri:

· vicepreşedintele Consiliului de Stat, în calitate de preşedinte;

· preşedintele Curţii de Casaţie;
· preşedintele Curţii de Conturi;
·    doi membrii ai Consiliului de Stat, ai Curţii de Casaţie sau ai Curţii de Conturi, desemnaţi de cei trei membri de drept.
În caz de incompatibilitate, cei trei membrii de drept sunt înlocuiţi de supleanţii lor, desemnaţi în condiţiile legii.

Comisia este asistată de 4 funcţionari:

- un reprezentant al Ministerului de Interne;

· un reprezentant al Ministerului pentru relaţiile cu teritoriile de peste mări;

· un reprezentant al Ministerului Poştei;

· un reprezentant al Ministerului Comunicaţiilor.

Referitor la organismele electorale temporare, potrivit prevederilor Codului electoral, la nivel local se instituie Comisii locale pentru controlul operaţiunilor de vot.

Aceste comisii sunt însărcinate cu:

- verificarea constituirii birourilor electorale;

- verificarea operaţiunilor de vot;

- numărarea buletinelor de vot
Comisia este prezidată de un magistrat.

Preşedintele şi membrii comisiei efectuează toate controalele şi verificările necesare la nivelul birourilor electorale.

La sfârşitul fiecărui tur de scrutin, Comisia trebuie, dacă este cazul să întocmească un raport care este trimis la prefectură şi să anexeze acestui raport procesul- verbal referitor la operaţiunile de vot.

Comisia Naţională pentru Controlul Campaniei Electorale poate schimba preşedintele comisiilor locale în cazul unor investigaţii cu privire la modul de îndeplinire a sarcinilor specifice.

GERMANIA

Bază legală

- Legea privind alegerile federale 

- Reglementări privind alegerile federale  
Procesul electoral este administratat printr-un sistem cu 4 niveluri cuprinzând: Comisia Electorală Federală, comisiile electorale de land (conduse de comisari electorali), comisiile electorale de district (conduse de preşedinţi electorali) şi birourile electorale (conduse de ofiţeri electorali). 

▪ Comisia Electorală Federală. Comisia Electorală Federală este formată din comisarul electoral federal, în calitate de preşedinte al Comisiei şi 8 membri. Comisarul electoral federal şi adjunctul acestuia sunt desemnaţi, pentru o perioadă nedeterminată, de Ministerul Federal de Interne. În mod tradiţional, comisarul electoral federal este preşedintele Institutului Federal de Statistică. Membrii Comisiei Federale Electorale sunt propuşi de partide şi desemnaţi de comisarul electoral federal. Membrii Comisiei electorale federale trebuie să fie persoane cu drept de vot şi nu pot face parte din nici un alt organ electoral.

Comisia electorală federală continuă să existe şi după încheierea alegerilor, dar este dizolvată cel târziu la sfârşitul mandatului legislativ.

Deciziile Comisiei electorale federale se adoptă cu majoritate de voturi; în cazul parităţii, preşedintele are votul decisiv. Membrii trebuie să-şi îndeplinească îndatoririle electorale cu imparţialitate şi să dovedească discreţie în ce priveşte informaţiile la care au acces în timpul exercitării obligaţiilor electorale oficiale.

Activitatea Comisiei Electorale Federale este finanţată de la bugetul de stat  (Capitolul “Costurile alegerilor pentru Bundestag şi costurile alegerilor directe în Parlamentul European”). 

La nivel naţional, Comisia Electorală Federală răspunde de organizarea şi desfăşurarea alegerilor parlamentare/europene.

Principale competenţe ale Comisiei Electorale Federale:

- stabilirea partidelor continuu reprezentate, de la ultimele alegeri, în Bundestag/parlamentul de land de minim 5 reprezentanţi;

- stabilirea partidelor care nu au fost continuu reprezentate, de la ultimele alegeri, în Bundestag/parlamentul de land de minim 5 reprezentanţi, şi care au notificat, cu 90 de zile înainte de alegeri, intenţia de a participa la alegeri;

- soluţionarea contestaţiilor privind respingerea sau aprobarea listelor de land;

- stabilirea rezultatelor finale pentru listele de land.

Principale responsabilităţi ale comisarului federal electoral:

- pregătirea, organizarea şi supravegherea desfăşurării alegerilor;

- clarificarea tuturor aspectelor legale şi organizaţionale referitoare la procesul electoral;

- desemnarea membrilor Comisiei Electorale Federale;

- prezidarea reuniunilor Comisiei Electorale Federale;

- anunţarea deciziilor Comisiei Electorale Federale;

- menţinerea registrului cetăţenilor germani cu drept de vot care au reşedinţa în străinătate; 

- întocmirea registrului candidaţilor electorali şi verificarea candidaturilor duble;

- stabilirea şi anunţarea rezultatelor provizorii şi finale ale alegerilor;

- verificarea modului de desfăşurare a alegerilor şi, dacă este cazul, prezentarea de obiecţii în cadrul procedurilor de supraveghere.

▪ Comisiile electorale de land, comisiile electorale de district şi birourile electorale
Comisiile electorale sunt formate din comisarul electoral, în calitate de preşedinte al comisiei şi 6 alegători calificaţi numiţi de către acesta ca asesori.

Comisarii electorali de land, preşedinţii electorali de district, ofiţerii electorali, precum şi adjuncţii acestora, sunt numiţi de guvernul de land/agenţia desemnată de acesta.

Birourile electorale sunt formate din ofiţerul electoral, în calitate de preşedinte al biroului, adjunctul acestuia şi un număr de 3 - 5 alegători calificaţi numiţi de ofiţerul electoral ca asesori; Guvernul de land/agenţia desemnată de acesta pot hotărî ca asesorii biroului electoral să fie desemnaţi de autoritatea locală a comunei, iar asesorii biroului electoral format pentru stabilirea rezultatului votului prin corespondenţă, de către preşedintele electoral de district. În desemnarea asesorilor, ori de câte ori este posibil, se ia în considerare poziţia partidelor reprezentate în districtul electoral.

Comisiile/birourile electorale se reunesc, dezbat şi decid în şedinţe publice. Dacă legea nu prevede altfel, deciziile se adoptă cu majoritate de voturi; în cazul egalităţii de voturi, preşedintele are votul decisiv.

În îndeplinirea obligaţiilor, membrii autorităţilor electorale/supleanţii acestora au obligaţia de imparţialitate precum şi obligaţia de confidenţialitate în ce priveşte informaţiile obţinute în exercitarea competenţelor electorale încredinţate. 

▪ Prevederi legale referitoare la autorităţile electorale

Legea electorală federală

“Secţiunea II – Organele electorale
Art.8. Organizarea organelor electorale

1. Organele electorale sunt:

Pentru teritoriul electoral naţional: Comisarul electoral federal şi Comisia Electorală Federală. 

Pentru fiecare land: comisarul electoral de land şi comisia electorală de land.
Pentru fiecare circumscripţie: preşedintele electoral de district şi comisia electorală de district.
Pentru fiecare secţie de votare: ofiţerul electoral şi biroul electoral.şi.pentru stabilirea rezultatelor votului prin corespondenţă, cel puţin un preşedinte electoral şi un consiliu electoral în fiecare circumscripţie. Preşedintele electoral de district stabileşte câte birouri electorale pentru votul prin corespondenţă sunt necesare pentru a stabili rezultatul votului prin corespondenţă în aceeaşi zi a alegerilor.

2. Pentru mai multe circumscripţii învecinate, poate fi numit un preşedinte electoral de district comun şi se poate forma o comisie electorală comună. Ordinul în acest sens se emite de preşedintele electoral de land.

 3. Pentru stabilirea rezultatelor votului prin corespondenţă, preşedinţii electorali şi comisiile electorale se pot desemna pentru una sau mai multe comune sau pentru fiecare district din circumscripţie. Ordinul în acest sens se emite de Guvernul de land sau de agenţia desemnată de acesta.

Art.9. Desemnarea organelor electorale

1. Comisarul electoral federal şi adjunctul acestuia sunt numiţi de Ministerul Federal de Interne; comisarii electorali de land, preşedinţii electorali de district, ofiţerii electorali, precum şi adjuncţii acestora, sunt numiţi de guvernul de land sau de agenţia desemnată de acesta.

2. Comisia Electorală Federală este formată din comisarul electoral federal şi din 8 alegători calificaţi numiţi de acesta ca asesori. Celelalte comisii electorale sunt formate din comisarul electoral ca preşedinte şi 6 alegători calificaţi numiţi de acesta ca asesori. Birourile electorale sunt formate din ofiţerul electoral ca preşedinte, adjunctul acestuia şi un număr cuprins între 3 şi 5 alegători calificaţi, numiţi de ofiţerul electoral ca asesori; Guvernul de land sau agenţia desemnată de acesta pot hotărî ca asesorii biroului electoral să fie desemnaţi de autoritatea locală a comunei, iar asesorii biroului electoral format pentru stabilirea rezultatului votului prin corespondenţă de către preşedintele electoral districtual, în cazul unei hotărîri prevăzută la art.3.8., de către autoritatea locală sau numai de autoritatea districtuală sau împreună cu ofiţerul electoral. Ori de câte ori este posibil, în desemnarea asesorilor, se ia în considerare poziţia partidelor reprezentate în districtul electoral.

3. Nimeni nu poate face parte din mai mult de un organ electoral. Candidaţii participanţi la alegeri, persoanele abilitate să facă nominalizările şi adjuncţii acestora nu pot fi desemnaţi ca membri ai unui organ electoral. 

Art.10. Comisiile şi birourile electorale

1. Comisiile şi birourile electorale se reunesc, dezbat şi decid în şedinţe publice. Dacă legea nu prevede altfel, deciziile se iau cu majoritate de voturi; în cazul egalităţii de voturi, preşedintele are votul decisiv.

2. Membrii organelor electorale, supleanţii acestora şi secretarul care întocmeşte procesele verbale au obligaţia de a-şi îndeplini obligaţiile imparţial şi de a nu dezvălui informaţiile la care au acces în îndeplinirea obligaţiilor oficiale.

Art.11. Funcţii onorifice

1. Asesorii comisiilor şi birourilor electorale îşi îndeplinesc îndatoririle în mod onorific. Orice persoană care are dreptul de a vota are obligaţia de a accepta acest post onorific. Funcţiile onorifice pot fi refuzate numai din motive fundamentate. (…)”

Reglementări electorale federale

“Partea I – Organele electorale
Art.1. Comisarul electoral federal

Comisarul electoral federal şi adjunctul acestuia se desemnează pe o perioadă nedeterminată. Ministrul federal de interne dă publicităţii numele acestora, precum şi adresele birourilor, cu numerele de telefon, telex şi fax aferente.

Art.2. Preşedintele electoral de land

Preşedintele electoral de land şi adjunctul acestuia se desemnează pe o perioadă nedeterminată. Agenţia de desemnare notifică comisarului electoral federal numele preşedintelui electoral de land şi al adjunctului acestuia, precum şi adresele birourilor, cu numerele de telefon, telex şi fax aferente, pe care le dă publicităţii. 

Art.3. Preşedintele electoral de district

1. Preşedinţii electorali de district şi adjuncţii acestora se desemnează înaintea fiecărei alegeri. Desemnarea trebuie făcută cât mai curând posibil după anunţarea datei alegerilor generale. Agenţia de desemnare notifică preşedintelui electoral de land şi comisarului electoral federal, numele şi adresele birourilor acestora, cu numerele de telefon, telex şi fax corespunzătoare, pe care le dă publicităţii.  

2. Preşedinţii electorali de district şi adjuncţii acestora îşi îndeplinesc funcţiile şi după alegerile generale, fără a depăşi însă durata mandatului legislativ. 

Art.4. Desemnarea comisiilor electorale

1. Comisarul electoral federal, preşedinţii electorali de land şi preşedinţii electorali de district desemnează membrii comisiilor electorale şi un membru supleant pentru fiecare din aceştia, cât mai curând posibil după anunţarea datei alegerilor generale.

Membrii comisiilor electorale de land şi ai comisiilor electorale de district se desemnează dintre alegătorii din zona corespunzătoare; dacă este posibil, aceştia trebuie să aibă reşedinţa în zona în care se află biroul preşedintelui electoral.
2. În selectarea membrilor comisiilor electorale, partidele politice se iau în considerare în funcţie de numărul celui de-al doilea vot obţinut în teritoriu la ultimele alegeri pentru Bundestag, iar persoanele desemnate trebuie să fie persoane cu drept de vot.

3. Comisiile electorale continuă să fiinţeze chiar după încheierea alegerilor generale, dar durata de funcţionare nu trebuie să depăşească durata mandatului legislativ.

Art.5. Activităţile comisiilor electorale

1. Comisiile electorale sunt considerate a avea cvorum, indiferent de numărul membrilor prezenţi.

2. Preşedintele stabileşte convocarea şi data şedinţelor. Acesta invită membrii la şedinţă, făcându-le cunoscut faptul că, indiferent de numărul membrilor prezenţi, se consideră că există cvorum.

3. Data, conţinutul şi subiectul dezbaterilor sunt date publicităţii.

4. Preşedintele desemnează membrii secretariatului; preşedintele are dreptul de a vota dacă este şi membru al comisiei.

5. Preşedintele face cunoscut membrilor şi membrilor secretariatului obligaţia de a-şi îndeplini funcţiile cu imparţialitate şi de a nu dezvălui nici o informaţie la care au acces în calitatea oficială în care au fost desemnaţi.

6. Preşedintele are dreptul de a evacua orice persoană care tulbură liniştea în sala de şedinţă.

7. Membrii secretariatului întocmesc procesul-verbal al fiecărei şedinţe; procesul-verbal trebuie semnat de preşedinte, de membrii comisiei şi de membrii secretariatului.

Art.6. Ofiţerul electoral şi biroul electoral

1. Înaintea fiecărei alegeri, în fiecare secţie electorală se desemnează un ofiţer electoral şi adjunctul acestuia, în cazul prevăzut la art.46.2 mai mulţi ofiţeri electorali şi adjuncţii acestora, dacă este posibil, dintre alegătorii din comuna corespunzătoare.

2. Unde este posibil, membrii biroului electoral sunt numiţi dintre alegătorii din comuna corespunzătoare, şi, dacă este posibil, dintre alegătorii din districtul electoral. Ofiţerul electoral adjunct este şi membru al biroului electoral.

3. Ofiţerul electoral şi adjunctul acestuia sunt înştiinţaţi de autoritatea locală de obligaţia de a-şi îndeplini funcţiile în mod imparţial şi de a nu dezvălui nici o informaţie la care au acces în timpul exercitării funcţiilor oficiale înainte de începerea votării. Pe durata îndeplinirii sarcinilor electorale, membrii biroului electoral au obligaţia de a nu purta nici un semn sau simbol vizibil care să indice opţiunile politice.

4. Ofiţerul electoral numeşte membrii secretariatul biroului dintre membrii biroului.

5. Autoritatea locală a comunei trebuie să informeze membrii biroului electoral cu îndatoririle pe care le au înainte de alegeri în aşa fel încât să asigure că votarea şi stabilirea rezultatelor votării sunt corespunzător organizate şi desfăşurate.

6. Biroul electoral se convoacă de autoritatea locală a comunei sau de ofiţerul electoral. Biroul electoral se reuneşte la secţia de votare în timp util înainte de începerea votării în ziua alegerilor. 

7. Biroul electoral asigură desfăşurarea corespunzătoare a alegerilor. Ofiţerul electoral conduce activităţile biroului electoral.

8. În timpul votării, cel puţin 3 membri ai biroului electoral, inclusiv ofiţerul electoral şi membrii secretariatului/adjuncţii acestora, sunt prezenţi permanent. La stabilirea rezultatelor alegerilor, toţi membrii biroului electoral trebuie să fie prezenţi. 

9. În timpul votării, se consideră că biroul electoral are cvorum dacă sunt prezenţi cel puţin 3 membri, iar în timpul stabilirii rezultatelor alegerilor, dacă sunt prezenţi cel puţin 5 membri, inclusiv în fiecare caz, ofiţerul electoral şi membrii secretariatului sau adjuncţii acestora. Membrii absenţi trebuie înlocuiţi cu persoane cu drept de vot nominalizate de ofiţerul electoral, dacă acest lucru este necesar pentru ca biroul electoral să aibă cvorum. În conformitate cu paragraful 3 de mai sus, ofiţerul electoral are obligaţia de a aduce la cunoştinţa acestor persoane obligaţiile care le incumbă. 

10. Autoritatea locală a comunei furnizează biroului electoral personalul auxiliar solicitat.”

GRECIA

Baza legală

· Constituţia (adoptată în 1975)

· Legea nr.3231/2004 cu privire la alegerea membrilor Parlamentului (cu modificările şi completările ulterioare)
· Legea nr.3023/2002 privind finanţarea partidelor politice, coduri procedurale, precum şi ordine şi rezoluţii emise de Ministerul de Interne.

În Grecia, administraţia electorală este descentralizată şi distribuită pe câteva paliere ale autorităţii de stat. 

Ministerul de Interne
 elaborează reglementările în materie, ghidurile şi registrele secţiilor de votare, listele de votanţi pentru fiecare secţie de votare, asigură anunţarea rezultatelor provizorii ale votării şi controlează activitatea administratorilor electorali în cadrul prefecturilor şi municipalităţilor.

Prefecturile au rolul de a delimita circumscripţiile teritoriale şi de a stabili locaţiile secţiilor de votare, de a pregăti materialele necesare activităţii comisiilor electorale ale secţiilor de votare şi de a transmite rezultatele provizorii pe circumscripţii către Ministerul de Interne.

Municipalităţile sunt însărcinate cu livrarea buletinelor de vot, a urnelor şi a echipamentelor necesare în secţiile de votare şi de a transmite rezultatele provizorii către prefecturi.

Ministerul de Interne este responsabil cu pregătirea şi distribuirea materialelor necesare către prefecturi, care, la rândul lor, le vor repartiza către secţiile de votare, alături de sigilii, ştampile şi buletine de vot. Partidele politice, respectiv, coaliţiile, poartă responsabilitatea imprimării propriilor buletine de vot. Partidele cu liste de candidaţi în cel puţin o treime din numărul total al circumscripţiilor primesc buletine de vot din partea statului. Municipalităţile au obligaţia actualizării registrelor electorale, care reprezintă baza alcătuirii listelor de votanţi. Mai mult, autorităţile municipale aprobă locaţiile de afişare a posterelor electorale sau a altor materiale, pe baza consultării cu partidele politice aflate în cursa electorală.

Curtea Supremă înregistrează partidele politice şi listele de candidaţi care participă în alegeri şi numeşte reprezentanţi ai puterii judecătoreşti drept preşedinţi ai comisiilor electorale ale secţiilor de votare. Curtea Supremă Specială (Electorală) – instituită potrivit art.100 din Constituţia Greciei
, ca instanţă specială cu caracter temporar – rezolvă eventualele contestaţii şi anunţă rezultatele finale ale votării, inclusiv numele candidaţilor aleşi. Deciziile sale sunt irevocabile şi obligatorii în faţa tuturor celorlalte instanţe, inclusiv în faţa Curţii Spreme. În primă instanţă, Curtea Specială numeşte membrii comisiilor secţiilor de votare şi totalizează numărul de voturi obţinute de partide pe fiecare circumscripţie. Comisiile electorale ale secţiilor de votare conduc desfăşurarea alegerilor şi declară rezultatele la sfârşitul scrutinului.

Reprezentanţii puterii judecătoreşti (numiţi în posturile de preşedinţi ai comisiilor electorale ale secţiilor de votare) sunt principalii piloni ai administraţiei electorale şi sunt responsabili cu organizarea şi desfăşurarea procesului electoral în secţiile de votare respective. La nivelul întregii ţări, la alegerile din anul 2009 erau peste 42.500 judecători, avocaţi, notari şi alţi reprezentanţi ai profesiilor juridice, iar solicitări pentru numirea în funcţia de preşedinte al comisiei secţiei de votare au înaintat peste 36.283 de persoane. Curtea Supremă a numit, în septembrie 2009, un număr de 20.828 reprezentaţi ai profesiilor juridice în funţia de preşedinte al comisiei electorale (77,5% avocaţi, 17% ofiţeri judiciari, 5,5% notari şi alţii).

În plus faţă de preşedinte, biroul comisiei electorale de secţie este format din patru membri numiţi de către prima instanţă a Curţii Supreme. Curtea desemnează un număr de patru membri şi patru supleanţi din rândul tuturor alegătorilor cu reşedinţa în circumscripţia electorală respectivă. Membrii comisiei trebuie să aibă ca nivel de instruire cel puţin şcoala primară, să aibă între 18 şi 65 de ani şi să nu fie angajaţi ai birourilor publice sau municipale. Spre deosebire de funcţia de preşedinte al secţiei de votare (remunerat cu o sumă cuprinsă între 1.000 şi 1.300 euro), poziţia de membru comisiei este obligatorie şi nu implică nici o compensaţie financiară.
În cele mai multe situaţii, delimitarea responsabilităţilor între autorităţile statului este foarte bine prevăzută de lege; anumite proceduri care nu sunt detaliate de Legiuitor vor putea fi clarificate de Curtea Supremă sau de Ministerul de Interne, în funcţie de aria responsabilităţilor respective.

Descentralizarea administraţiei electorale în Grecia şi limitarea şanselor unui eficient schimb de informaţii se reflectă în diferitele grade de instruire şi profesionalism ale administratorilor electorali, în lipsa conştientizării unor bune practici pe teritoriul ţării, dar şi în insuficienta capacitate de reflecţie asupra lecţiilor învăţate.

Potrivit recomandărilor OSCE
, Ministerul de Interne va trebui să organizeze întruniri periodice post-electorale cu administratorii electorali, inclusiv cu oficiali ai Curţii Supreme, ai prefecturilor şi primăriilor, reprezentanţi ai asociaţiilor de avocaţi şi cu reprezentanţi ai formaţiunilor politice în scopul analizării bunelor practici, al instruirii şi al îmbunătăţirii desfăşurării şi organizării procesului electoral.

IRLANDA

Bază legală

- Legea electorală din 1992 

- Legea electorală din 1997

Administraţia electorală se caracterizează printr-un înalt grad de descentralizare, consiliile locale (de comitat şi orăşeneşti) dispunând de competenţe extinse în organizarea şi desfăşurarea alegerilor parlamentare, europene, locale şi a referendumurilor.

▪ Direcţia electorală din cadrul Ministerului Mediului, Patrimoniului şi Administraţiei Locale. În cadrul alegerilor parlamentare, Direcţia electorală asigură îndrumarea autorităţilor locale care administrează procesul electoral; în cadrul alegerilor prezidenţiale şi al referendumurilor, aceasta preia anumite competenţe ale administraţiei electorale locale.

Direcţia electorală răspunde de pregătirea şi publicarea, în fiecare an, a listei naţionale a alegătorilor.

▪ Serviciile electorale instituite la nivelul circumscripţiei sunt conduse de preşedinţii electorali din cadrul autorităţii locale, care deţin responsabilitatea legală pentru organizarea şi desfăşurarea alegerilor în cadrul circumscripţiilor. 

Preşedinţii electorali sunt desemnaţi, prin ordin al ministrului mediului, dintre grefierii consiliilor locale; excepţia o reprezintă oraşul Dublin, comitatul Dublin, oraşul Cork şi comitatul Cork, unde, în această funcţie, sunt numiţi şefii de poliţie. Unii preşedinţi electorali răspund de mai multe circumscripţii. 

Preşedinţii electorali sunt sprijiniţi şi asistaţi de angajaţii cu care colaborează în mod obişnuit; în funcţie de necesităţi, preşedinţii electorali pot angaja personal suplimentar (de regulă, din cadrul angajaţilor din sectorul public). 

La alegerile generale din 2011, pentru cele 43 de circumscripţii electorale (care respectă, într-o anumită măsură, limitele teritoriale ale celor 34 de comitate, în conformitate cu principiul reprezentării uniforme a populaţiei în Parlament) au fost desemnaţi 24 de preşedinţi electorali. 

▪ Serviciile electorale instituite la nivelul secţiilor de votare. Activităţile electorale din cadrul secţiilor de votare sunt asigurate de un preşedinte de secţie, asistat de un funcţionar electoral. Pentru secţiile de votare nu este prevăzut un număr minim sau maxim de alegători; acestea sunt create, îndeosebi în mediul rural, pentru a se facilita accesul alegătorilor la procesul de votare.

▪ Competenţe generale ale preşedinţilor electorali 

- Primirea şi validarea dosarelor de candidatură depuse de partidele politice înregistrate şi de candidaţii independenţi. După depunerea acestora, preşedinţii electorali dispun de o oră pentru a decide asupra validităţii candidaturilor. 

- Organizarea corespunzătoare a procesului de votare: amenajarea spaţiilor de votare stabilite de consiliile locale; recrutarea personalului electoral; tipărirea buletinelor de vot; transmiterea către alegători a informaţiilor privind lista electorală pe care figurează şi secţia de votare la care sunt arondaţi; asigurarea materialelor de birotică. 

- Organizarea exercitării corespunzătoare a votului de către alegătorii speciali (alegătorii din centre de îngrijire, din spitale sau instituţii similare, aflaţi în imposibilitatea de a se prezenta la secţia de votare) şi a votului prin corespondenţă.  

- Numărătoarea şi declararea rezultatelor votării. Preşedintele electoral are sarcina deschiderii urnelor şi a numărării voturilor în ziua imediat următoare de după alegeri.

▪ Comisii cu atribuţii în domeniul electoral

- Comisia pentru circumscripţii a fost înfiinţată în 1979 în scopul depolitizării procesului de delimitare teritorială a circumscripţiilor. Comisia se înfiinţează, prin ordin al ministrului, după publicarea, de către Institutul Central de Statistică, a Raportului privind recensământul populaţiei. Rolul acesteia este de a elabora, în maximum 6 luni, Raportul privind stabilirea circumscripţiilor în cadrul alegerilor parlamentare şi europarlamentare. După prezentarea raportului, Comisia se dizolvă de drept.

Componenţă: un judecător de la Curtea Supremă – preşedinte al Comisiei, nominalizat de ministrul justiţiei; avocatul poporului, ministrul mediului; secretarul general al Camerei Deputaţilor şi secretarul general al Senatului.

- Comisia pentru standarde în funcţia publică a fost creată în decembrie 2001, în scopul consolidării legislaţiei privind etica politică; răspunde, de asemenea, de supravegherea respectării prevederilor legale referitoare la finanţarea campaniilor electorale.

Componenţă: judecător/fost judecător al Curţii Supreme/Înaltei Curţi ca preşedinte; auditorul general; avocatul poporului; secretarul general al Camerei Deputaţilor; secretarul general al Senatului; o persoană, numită în această calitate de Guvern conform rezoluţiilor de aprobare a numirii adoptate de fiecare Cameră, care nu a fost parlamentar sau europarlamentar.

- Comisia pentru referendum a fost instituită de Legea din 1998 privind referendumul. Aceasta se întruneşte cu ocazia desfăşurării referendumurilor, pe baza ordinului emis de ministrul mediului, patrimoniului şi administraţiei locale. În 6 luni de la data desfăşurării referendumului, Comisia trebuie să prezinte ministrului mediului un raport privind desfăşurarea referendumului. În termen de o lună de la expirarea celor 6 luni, Comisia se dizolvă de drept. 

Componenţă: preşedinte – fost judecător la Curtea Supremă sau Înalta Curte/după consultarea cu preşedintele Înaltei Curţi, un judecător la Înalta Curte desemnat de ministrul justiţiei. Membri: auditorul general, avocatul poporului, secretarul general al Camerei Deputaţilor, secretarul general al Senatului.

LETONIA

Baza legală
- Legea privind Comisia Electorală Centrală

- Legea electorală privind alegerea membrilor Parlamentului

- Legea cu privire la alegerile pentru Parlamentul European

- Legea privind alegerile regionale şi locale

Comisia Electorală Centrală
 este o instituţie publică permanentă, principalele sale atribuţii fiind organizarea şi desfăşurarea alegerilor parlamentare, locale, a alegerilor pentru Parlamentul European, precum şi a referendum-urilor naţionale şi a celor privind iniţiativele legislative.


Comisia Electorală Centrală a fost reînfiinţată după proclamarea independenţei ţării, la 8 decembrie 1992. Iniţial, această structură a fost înfiinţată în iulie 1922, de către Adunarea Constituantă care funcţiona la acea dată. 



Atribuţii


Principalele atribuţii ale Comisiei Electorale Centrale sunt următoarele:

- respectarea la timp şi cu stricteţe a prevederilor Legii electorale privind alegerea membrilor Parlamentului, a Legii privind alegerile pentru Parlamentul European, a Legii privind alegerile regionale şi locale, precum şi a legilor privind referendum-urile naţionale şi adoptarea iniţiativelor legislative;


- informarea şi educarea cetăţenilor cu drept de vot din Letonia cu privire la procedura de vot pentru alegeri sau în cazul referendum-urilor naţionale, inclusiv a referendum-urilor privind iniţiativele legislative;


- luarea de decizii, întocmirea de ordine şi instrucţiuni în ceea ce priveşte pregătirile şi procedurile necesare alegerilor, iniţiativelor legislative şi a referendum-urilor de orice fel;


- supravegherea distribuirii de către guvernele locale a resurselor financiare şi tehnice necesare către comisiile electorale locale, precum şi coordonarea şi administrarea activităţilor desfăşurate de aceste comisii;


- primirea de rapoarte din partea structurilor locale din care să reiasă stadiul pregătirilor pentru desfăşurarea alegerilor şi referendum-urilor;


-  formarea şi pregătirea membrilor comisiilor electorale locale;


- elaborarea de propuneri de îmbunătăţire a legislaţiei privind alegerile, referendum-urile şi adoptarea iniţiativelor legislative;


- prezentarea rezultatelor alegerilor sau a referendum-urilor, precum şi publicarea acestora într-un ziar propriu. De asemenea, ordinele, instrucţiunile şi regulamentele adoptate sunt publicate în acelaşi ziar;


- primirea şi examinarea plângerilor cu privire la pregătirile şi procedurile privind alegerile, a referendum-urilor, inclusiv privind referendum-urile vizând iniţiativele legislative;


- revizuirea şi anularea deciziilor ilegale ale comisiilor electorale locale.


Comisia Electorală Centrală este responsabilă pentru numirea persoanelor ce fac parte din comisiile electorale locale, care nu au un caracter permanent. În acest sens, Comisia Electorală Centrală are următoarele atribuţii:


- stabileşte termenele-limită pentru numirea membrilor comisiilor electorale în cazul în care termenele nu sunt stabilite prin lege;


- participă la înfiinţarea de comisii electorale, în conformitate cu procedura stabilită de lege;


- numeşte membrii comisiilor electorale, în cazul în care aceştia nu au fost stabiliţi în timp util, astfel cum este prevăzut de lege.


Comisia Electorală Centrală are dreptul de a prezenta propuneri către instituţiile guvernamentale de stat şi locale, pe probleme legate de pregătirea şi desfăşurarea alegerilor sau a unui referendum naţional. Instituţiile de stat şi locale trebuie să analizeze aceste propuneri în termen de trei zile de la primirea lor şi sunt obligate să prezinte un răspuns în scris. Comisia are dreptul de a invita funcţionari din ministere, departamente şi alte instituţii de stat şi locale la reuniunile sale, în scopul de a asculta opiniile acestora cu privire la aspectele legate de pregătirea şi desfăşurarea alegerilor sau a unui referendum naţional.


Dacă pe perioada procesului electoral se constată încălcări ale legii, comise în unele secţii de votare şi dacă aceste încălcări au influenţat rezultatele alegerilor, Comisia Electorală Centrală poate decide anularea rezultatele alegerilor la secţia de votare respectivă. Această decizie poate fi atacată în instanţă, în conformitate cu procedura stabilită de lege.


Toate deciziile luate de către Comisia Electorală Centrală pot fi atacate în conformitate cu procedura administrativă stabilită de lege.


Comisia Electorală Centrală este formată din nouă membri. Preşedintele şi şapte membri ai Comisiei sunt aleşi de către Saeima, în timp ce un membru este desemnat din rândul magistraţilor, fiind ales de către Curtea Supremă de Justiţie în cadrul unei adunări generale speciale.


Mandatul membrilor Comisiei Electorale Centrale este de patru ani, alegerea acestora realizându-se în termen de 6 luni de la data convocării noului Parlament.


Saeima poate demite un membru al Comisiei Electorale Centrale în următoarele condiţii:


- în cazul în care cel puţin 10 membri ai Parlamentului solicită acest lucrru;

- în cazul în care Saeima primeşte o notificare de la un membru al Comisiei Electorale Centrale cu privire demisia acestuia;


Doar Curtea Supremă de Justiţie îl poate demite pe magistratul numit de aceasta.


 Un membru al Comisiei Electorale Centrale nu poate fi simultan membru al unui alte comisii electorale locale.


Dacă un membru al Comisiei Electorale Centrale este nominalizat drept candidat pentru alegerile locale sau parlamentare, activitatea acestuia în Cadrul Comisiei se încheie automat în momentul în care lista respectivă de candidaţi se depune la Comisia electorală competentă.


Remuneraţia membrilor Comisiei este stabilită prin lege, garantându-se 
rambursarea cheltuielilor efectuate în timpul îndeplinirii sarcinilor legate de pregătirea şi desfăşurarea alegerilor sau a unui referendum naţional.

LITUANIA

Baza legală
Constituţia 


Comisia Electorală Centrală este instituţie supremă de stat, cu funcţionare permanentă, care are ca principală sarcină organizarea alegerilor şi referendum-urilor, conform Constituţiei
.


Atribuţii


- organizează desfăşurarea alegerilor parlamentare, prezidenţiale şi municipale, precum şi a referendum-urilor;


- se asigură că desfăşurarea alegerilor şi referendum-urilor se face conform principiului privind alegerile democratice, consacrat de Constituţie şi de legile din Republica Lituania;


- garantează aplicarea uniformă a legilor electorale şi a Legii cu privire la referendum pe întreg teritoriul ţării;


- sprijină activitatea Comisiei de validare din cadrul Parlamentului şi a comisiilor din cadrul Consiliilor municipale în perioada dintre alegeri;


- controlează finanţarea campaniilor partidelor politice şi a organizaţiile politice;


- înfiinţează structuri electorale în circumscripţiile înfiinţate la nivel local şi regional pentru organizarea referendum-ului;


- controlează activitatea structurilor electorale din circumscripţiile electorale, oferind asistenţă metodică şi organizatorică;


- primeşte şi verifică plângerile cetăţenilor, ia decizii cu privire la deciziile adoptate de comisiile electorale din circumscripţii, iar acolo unde este necesar, modifică deciziile adoptate de acestea, în conformitate cu prevederile legale;


- calculează, validează şi publică rezultatele finale ale alegerilor şi referendum-urilor;

- invalidează rezultatele referendum-urilor sau alegerilor din circumscripţiile în care au fost falsificate documentele electorale sau în care au avut loc alte acţiuni ilegale, cu efect important asupra rezultatelor finale;


- stabileşte forma şi înscrisurile din buletinele de vot, alte documente, ştampilele şi sigiliile folosite în acest scop, mostre pentru completarea buletinelor şi documentelor, precum şi procedura de ştampilare a acestora;


- în modul prevăzut de lege, rezolvă toate litigiile referitoare la campania electorală sau a referendum-ului;


- gestionează fondurile alocate de stat pentru alegeri şi referendum-uri, controlează activităţile financiare directe ale comisiilor electorale din circumscripţii electorale;


- în conformitate cu prevederile legile, organizează şi supraveghează întocmirea listelor de alegători, revizuirea constantă şi gestionarea acestora, precum şi revizuirea listelor electorale suplimentare, înainte de începerea votului în cadrul alegerilor sau referendum-ului;


- supraveghează punerea în aplicare a legislaţiei electorale;


- colaborează cu structuri internaţionale similare;


- ia măsuri cu privire la îmbunătăţirea desfăşurării procesului electoral şi asigură arhivarea documentelor specifice.


În cazul alegerilor parlamentare, pe lângă atribuţiile menţionate mai sus, Comisia Electorală Centrală se ocupă de următoarele aspecte:


- gestionează împărţirea teritoriului Republicii Lituania în circumscripţii uninominale;


- primeşte cererile de candidatură, verificând dacă documentele prezentate sunt în conformitate cu cerinţele de legi;


- înregistrează candidaţii şi listele de candidaţi, pe care le publică. Prezintă  numerele de ordine atribuite, precum şi nominalizarea candidaţilor pe circumscripţii uninominale;


- eliberează certificatul de membru al Parlamentului, pentru un candidat ales;


- anunţă al doilea tur de scrutin într-o circumscripţie electorală.


În exercitarea atribuţiilor, precum şi pentru rezolvarea problemelor care ţin de competenţa sa, Comisia Electorală Centrală este independentă. Nici o instituţie nu poate emite instrucţiuni obligatorii în ceea ce priveşte luarea de decizii, care ţin de competenţa Comisiei Electorale Centrale. Conform legii, se interzice instituţiilor de stat, membrilor parlamentului, guvernului, liderilor de partid, ai organizaţiilor non-guvernamentale sau cetăţenilor de a interveni în activitatea Comisiei Electorale Centrale, în acţiuni privind organizarea şi desfăşurarea alegerilor sau referendum-urilor.


Preşedintele sau orice membru al Comisiei Electorale Centrale trebuie să informeze imediat Seimas şi anunţă prin intermediul mass-media cu privire la orice încercare de influenţare a activităţii Comisiei Electorale Centrale.

Structura Comisiei Electorale Centrale este votată de Parlament pentru o perioadă de patru ani. Comisia Electorală Centrală trebuie să fie formată într-o perioadă cuprinsă între 120 şi 140 de zile înainte de data alegerilor parlamentare. Comisia Electorală Centrală nu trebuie să fie înlocuită înainte de eventuale alegeri parlamentare anticipate.

           Comitetul Electoral Central este alcătuit din:


- preşedintele Comisiei;

           - trei persoane cu studii universitare de drept, care sunt alese prin tragere la sorţi dintre cei şase candidaţi desemnaţi de ministrul de justiţie;

           - trei persoane cu studii universitare de drept, care sunt alese prin tragere la sorţi dintre cei şase candidaţi desemnaţi de Baroul lituanian;

           - persoane desemnate de partidele parlamentare. 

           Tragerea la sorţi a membrilor se desfăşoară în cadrul unei şedinţe parlamentare. Persoanele selectate din lista ministrului de justiţie şi cea a baroului trebuie să reprezinte o majoritate de „jumătate + 1” din numărul membrilor comisiei. Preşedintele Comisiei Electorale Centrale este numit de preşedintele  Parlamentului.
LUXEMBURG

Cadrul legal

Constituţia

Legea electorală din 18 februarie 2003 cu modificările şi completările ulterioare

• Diviziunile administrativ-teritoriale ale statului sunt reprezentate de: 3 districte, 12 cantoane şi 118 comune; 12 comune au statut de oras.

•Alegerile se desfăşoară sub autoritatea Ministerului de Interne.

• Potrivit prevederilor constituţionale, Camera Deputaţilor reprezintă ţara şi este constituită din 60 de deputaţi. 

Alegerile pentru Camera Deputaţilor sunt directe, deputaţii fiind aleşi prin sufragiu universal, pe bază de scrutin de listă, în conformitate cu normele de reprezentare proporţională.

La nivel naţional există o divizare în patru circumscripţii electorale, aşezate geografic ca şi combinaţii a 12 cantoane tradiţionale după cum urmează:

· Circumscripţia de Sud cu cantoanele Esch-sur-Alzette şi Capellen;
· Circumscripţia de Centru cu cantoanele Luxemburg şi Mersch;

· Circumscripţia de  Nord cu cantoanele Diekirch, Redange, Wiltz, Clervaux si Vianden;

· Circumscripţia de Est cu cantoanele Grevenmacher, Remich et Echternach
Circumscripţiile electorale se constituite potrivit regiunii geografice şi graniţelor tradiţionale. Ele sunt formate în mare măsură din populaţii diferite. Pentru a reflecta acest lucru, în fiecare circumscripţie sunt aleşi un număr diferit de deputaţi, de exemplu: în Circumscripţia de Sud cu o reprezentare de 40% din populaţia naţională sunt aleşi 23 de deputaţi, comparativ cu Circumscripţia de Est cu o reprezentare de 12% din populaţia naţuională unde vor fi aleşi 7 deputaţi.

Fiecare din aceste circumscripţii este reprezentată de un Birou electoral central (principal)
. 

Biroul electoral central este format din:

· preşedintele Tribunalului arondismentului (cantonului) respectiv;

· 6 funcţionari comunali în calitate de adjuncţi ai preşedintelui;

· 1 secretar;

· 1 secretar adjunct.

În cazul alegerilor legislative, preşedintele biroului electoral central al fiecărei circumscripţii electorale desemnează supleanţii.

Biroul electoral central este însărcinat cu recensământul general al voturilor primite de la circumscripţia electorală corespunzătoare.

• La nivel local, în conformitate cu dispoziţiile Codului electoral, alegătorii votează în secţiile de votare rezultate ca urmare a deliberării Consiliilor comunale existente la nivelul fiecărei comune.

Atunci când numărul de electori ai unei secţii de votare nu depăşeşte 600 de persoane cu drept de vot, aceştia vor constitui o singură secţie de votare. În caz contrar, alegătorii vor fi repartizaţi în mai multe secţii de votare. Astfel, în fiecare secţie electorală, numărul alegătorilor nu poate depăşi 600, dar nu poate fi mai mic de 300.

Biroul electoral central este constituit din: preşedinte, 4 supleanţi, 1 secretar.

Cu toate acestea, în comunele care au mai mult de 15.000 de locuitori, Biroul electoral central este format din: preşedinte, 6 supleanţi, 1 secretar, 1 secretar adjunct

În comunele-oraş ale cantoanelor, Biroul electoral central este prezidat de preşedintele Tribunalului arondismentului respectiv (judecător) sau, în lipsa acestuia de un magistrat care-l înlocuieşte.

MAREA BRITANIE

Baza legală

- Legea din 2000 privind partidele politice, alegerile şi referendumurile  

- Legea din 1983 privind reprezentarea poporului 

- Legea din 2009 privind partidele politice şi alegerile

- Legea din 2006 privind administrarea electorală

▪ Comisia Electorală. Comisia Electorală este un organ independent, înfiinţat de Parlament în noiembrie 2000
. Comisia răspunde direct în faţa Parlamentului. În general, Comisia este considerată drept un centru de expertiză în domeniul alegerilor. Dată fiind separarea de organizarea directă a alegerilor şi modalitatea de numire a membrilor, Comisia are avantajul unui grad înalt de independenţă şi imparţialitate. 

Componenţă: 5-9 comisari electorali, numiţi de Regină. Unul din comisari este desemnat de Regină ca preşedinte al Comisiei.

Numirea acestora se face pe baza propunerilor prezentate de Camera Comunelor, 4 membri fiind propuşi de partidele politice.

Funcţii: Rolul exclusiv al Comisiei este de a supraveghea alegerile, fără a se implica în procesul tehnic de organizare a acestora. Funcţiile şi competenţele electorale ale Comisiei reglementate de Legea din 2000 privind partidele politice, alegerile şi referendumurile sunt: 

- stabilirea şi publicarea standardelor de performanţă pentru serviciile electorale şi colectarea informaţiilor privind costurile serviciilor electorale furnizate de registratorii electorali, de preşedinţii de circumscripţii electorale şi ofiţerii responsabili cu numărătoarea voturilor la referendum; 

- participarea la anumite proceduri electorale;

- elaborarea şi publicarea unui Cod al bunelor practici privind participarea la alegeri a reprezentanţilor Comisiei, a observatorilor acreditaţi şi a membrilor nominalizaţi ai organizaţiilor acreditate, precum şi gestionarea planului/schemei de acreditare a observatorilor electorali;

- iniţierea şi implementarea acţiunilor destinate creşterii conştiinţei publice asupra sistemelor electorale; 

- publicarea rapoartelor privind administrarea alegerilor şi a referendumurilor, conducerea proceselor de modificare a legislaţiei electorale;

- acordarea de consultanţă şi asistenţă persoanelor implicate în procesul electoral, inclusiv partidelor politice şi administratorilor electorali;

- menţinerea, monitorizarea şi punerea la dispoziţie a registrului partidelor politice;  

- menţinerea, revizuirea şi publicarea registrului donaţiilor făcute partidelor politice înregistrate şi altor formaţiuni politice prevăzute prin lege;

- examinarea şi publicarea declaraţiilor anuale de conturi ale partidelor politice;
- examinarea şi publicarea rambursărilor cheltuielilor de campanie suportate de partidele politice şi de terţe părţi recunoscute în cadrul campaniei electorale;

- examinarea şi revizuirea limitelor teritoriale electorale

Comisia poate acorda consultanţă şi asistenţă registratorilor electorali, preşedinţilor circumscripţiilor electorale şi partidelor politice înregistrate, prin editarea de ghiduri şi prin punerea la dispoziţie online, a informaţiilor electorale necesare. De asemenea, Comisia înfiinţează un birou de informaţii, organizează conferinţe de presă şi seminare privind managementul electoral, precum şi întâlniri de lucru cu preşedinţii de circumscripţie şi personalul acestora. 

▪ Ministerul Justiţiei. Este ministerul care răspunde de cadrul legislativ al alegerilor parlamentare, alegerilor europene şi al referendumurilor naţionale. De asemenea, răspunde de elaborarea politicii în domeniul organizării şi desfăşurării alegerilor/referendumurilor locale. Atribuţiile Direcţiei pentru politică electorală din cadrul Ministerului sunt aduse la îndeplinire de următoarele 5 servicii: serviciul alegători, limite teritoriale electorale şi desfăşurare alegeri; serviciul înregistrare electorală şi implementare; serviciul de modernizare electorală; serviciul pentru partide politice şi referendumuri; serviciul de angajare democratică.
▪ Serviciile electorale de circumscripţie. Preşedinţii electorali (Returning Officers).  Administrarea şi organizarea alegerilor este încredinţată, în cea mai mare măsură, autorităţilor administraţiei locale, care instituie serviciile electorale conduse de preşedinţi electorali
. La alegerile parlamentare, preşedintele electoral pentru o circumscripţie la nivel de comitat este şeful poliţiei comitatului în cauză. La nivelul unui district electoral, preşedintele electoral este preşedintele consiliului/primarul.  La alegerile generale din 2010, 372 de preşedinţi electorali au răspuns de 632 de circumscripţii.

Preşedinţii electorali răspund de desfăşurarea alegerilor în condiţiile prevăzute de lege; îndatoririle acestora sunt diferite de îndatoririle pe care le au în calitatea de funcţionari ai administraţiei publice locale. Acest fapt atrage răspunderea personală pentru actele şi faptele îndeplinite în exercitarea atribuţiilor electorale. Preşedinţii electorali beneficiază de o independenţă considerabilă în exercitarea îndatoririlor şi, conform legii, răspund numai în faţa autorităţilor judecătoreşti.

De regulă, preşedintele electoral are îndatoriri legate de primirea documentului de convocare a alegerilor şi de declarare a rezultatelor alegerilor, participând într-o măsură redusă la procesul de organizare şi desfăşurare a alegerilor. 

În majoritatea cazurilor, responsabilitatea practică a administrării alegerilor revine preşedintelui electoral în exerciţiu (Acting Returning Officer).  Funcţionarul din cadrul consiliului local desemnat ca registrator electoral
 este desemnat ca preşedinte electoral în exerciţiu. În cele mai multe cazuri, acesta este şeful executiv al autorităţii locale, dar poate fi şi un funcţionar superior.
Personalul serviciului electoral este format din: adjunctul preşedintelui electoral; funcţionari desemnaţi pentru trimiterea/primirea plicurilor aferente votului prin corespondenţă; funcţionari desemnaţi la secţiile de votare; funcţionari desemnaţi pentru numărarea voturilor; funcţionari cu alte sarcini în procesul electoral.  

Principale responsabilităţi ale preşedinţilor electorali în exerciţiu:

- elaborarea planului detaliat de desfăşurare a alegerilor şi a registrului potenţialelor dificultăţi (riscuri);

- identificarea şi supravegherea acţiunilor necesare remedierii eventualelor erori de procedură;

- recrutarea personalului şi a resurselor necesare;

- identificarea şi gestionarea potenţialelor dificultăţi;

- monitorizarea permanentă a modului de desfăşurare a alegerilor;

- menţinerea unei legături permanente cu registratorul electoral;

- repartizarea corespunzătoare a sarcinilor personalului din subordine;

- asigurarea desfăşurării în timp util a numărătorii voturilor; conform Legii din 2010 privind reforma constituţională şi guvernanţa, numărarea voturilor trebuie să înceapă în termen de 4 ore de la ora închiderii urnelor;

- elaborarea, după încheierea alegerilor, a rapoartelor privind organizarea şi desfăşurarea procesului electoral, a notelor privind cheltuielile efectuate în cadrul acestuia şi transmiterea acestora la Comisia Electorală.

Oficialii electorali au obligaţia respectării următoarelor standarde de performanţă stabilite de Comisia Electorală: cunoaşterea legislaţiei, a reglementărilor şi regulamentelor electorale; planificarea modului de desfăşurare a alegerilor în circumscripţia electorală; instruirea personalului din subordine; menţinerea integrităţii alegerilor; planificarea şi informarea publicului cu informaţiile electorale necesare; asigurarea accesibilităţii acestor informaţii; comunicarea informaţiilor necesare candidaţilor şi agenţilor electorali ai partidelor politice. 

NORVEGIA
Baza legală

Constituţia

Lege privind partidele politice (2005)

Legea audiovizualului (1992)

Mai multe organisme sunt implicate în administrarea alegerilor din Norvegia, incluzând Ministerul Administraţiei Locale şi Dezvoltării Regionale, autorităţile locale şi regionale, Comitetul Electoral Naţional, comitetele electorale regionale, comitetele electorale municipale şi birourile electorale de la secţiile de votare.

Aceste structuri funcţionează ierarhic doar în perioada procesului de numărare, iar responsabilitatea pentru cea mai mare parte a aspectelor legate de administrarea alegerilor este concentrată la nivel municipal.

Comitetul Electoral Naţional are un rol limitat. Membrii acestuia sunt aprobaţi de Rege la propunerea Parlamentului şi funcţionează în anul alegerilor. Comitetul Electoral Naţional de la alegerile parlamentare din 2009 a fost alcătuit din 7 membri, fiecare reprezentând un partid politic. Comitetul Electoral Naţional nu este un organism de management electoral, iar autoritatea acestuia este limitată. Ministerul Administraţiei Locale şi Dezvoltării Regionale asigură baza logistică pentru Comitetul Electoral Naţional. Toate şedinţele sunt publice.

Cele 19 comitete electorale regionale aprobă listele electorale, tipăresc buletinele de vot, verifică rezultatele transmise de municipalităţi şi repartizează mandatele. Comitetele electorale regionale sunt alese de către consiliile judeţene şi reflectă compoziţia acestora.

Comitele electorale municipale (în număr de 430) au responsabilitatea generală a desfăşurării alegerilor în municipalităţile lor. Fiecare comitet electoral este ales cu căteva luni înainte de alegeri de către consiliul local, iar compoziţia politică a consiliului local se reflectă în compoziţia comitetului electoral municipal. Numărul de membri nu este fix. Acestea au cele mai multe sarcini organizatorice legate de alegeri, au rolul de a compara rezultatele numărării voturilor realizate la secţiile de votare şi rezultatele centralizate în tabele.

Birourile electorale sunt responsabile cu administrarea alegerilor la secţiile de votare în ziua alegerilor, cu excepţia municipalităţilor, în care există doar un birou electoral, iar în acest caz procesul va fi condus de către comitetul electoral al municipalităţii. Membrii birourilor electorale sunt aleşi de către consiliile locale deşi această responsabilitate poate fi delegată către comitetele electorale municipale. Fiecare birou electoral are cel puţin trei membri, care, în general, reprezintă partidele reprezentate în consiliile locale. La alegerile parlamentare din 2009 au existat 3 200 de birouri electorale. Birourile electorale numără voturile din ziua alegerilor, în timp ce comitetele electorale municipale numără voturile anticipate.
OLANDA
Baza Legală

Constituţia

Legea electorală

           Legea generală a administraţiei

Legea partidelor politice

Codul Penal

Administrarea alegerilor din Olanda este organizată pe trei nivele descentralizate: Consiliul Electoral, 19 comitete electorale principale şi circa 10000 de birouri electorale ale secţiilor de votare
.

Ministerul de Interne şi Administraţie Locală joacă un rol important în organizarea alegerilor. Cea de a doua Cameră a Parlamentului (Tweede Kamer) este responsabilă cu certificarea propriilor rezultate.

Consiliul Electoral funcţionează ca un comitet electoral central pentru alegerile din a doua Cameră a Parlamentului deşi nu are nici o autoritate asupra comitetelor electorale de la nivelele inferioare. Principala atribuţie a acestuia este aceea de a aproba şi înregistra candidaturile şi listele şi de a centraliza rezultatele. Consiliul Electoral acţionează ca un organ consultativ pentru alegerile parlamentare şi poate oferi consiliere municipalităţilor, partidelor şi cu privire la reforma electorală. Consiliul Electoral este compus din şapte membri selectaţi de către Guvern şi aprobaţi de către Regină, în urma unui proces competitiv. Membrii sunt aprobaţi pentru o perioadă de 2 – 6 ani. Consiliul Electoral se întruneşte o dată sau de două ori pe lună în şedinţe la care publicul nu are acces.

Comitetele electorale principale sunt compuse din cinci membri şi trei membri supleanţi. Primarul municipiului principal dintr-o circumscripţie îndeplineşte funcţia de preşedinte. Comitetele electorale principale înregistrează listele cu candidaţi pentru circumscripţia principală. După alegeri, municipalităţile trimit detaliile cu privire la voturile exprimate către comitetele electorale principale, care vor calcula voturile pentru fiecare candidat şi voturile totale pentru fiecare partid şi vor comunica rezultatele. Un raport oficial va fi trimis în aceeaşi zi către Consiliul Electoral.

Birourile electorale ale secţiilor de votare sunt aprobate de către administraţia locală şi sunt responsabile cu desfăşurarea alegerilor în ziua alegerilor.

Ministerul de Interne supraveghează desfăşurarea generală a alegerilor la nivel naţional. La nivel local administraţia locală este responsabilă cu administrarea alegerilor, cu înregistrarea computerizată a voturilor şi înregistrarea cardurilor de alegător. Administraţia locală decide locaţiile secţiilor de votare şi calculează rezultatele municipalităţii.

După alegeri Comitetul de acreditare al celei de A Doua Cameră a parlamentului verifică rezultatele finale şi recomandă validarea celor aleşi. Acesta poate recomanda recalcularea voturilor sau repetarea votului înt-o anumită zonă sau în toată ţara. De asemenea, poate face recomandări ministerului de Interne de îmbunătăţire a procesului electoral.

POLONIA

Cadrul legal

Constituţia
 

Legea din 12 aprilie 2001 privind alegerile din Seim şi Senat

Legea privind alegerea Preşedintelui din 27 septembrie 1990 cu modificările şi completările ulterioare

• Alegerile parlamentare sunt administrate pe 3 niveluri reprezentate de următoarele comisii electorale.

· Comisia Electorală Naţională;

· Comisii Electorale de Circumscripţie;

-    Comisii Electorale Locale.

• Alegerile se desfăşoară sub autoritatea Comisiei Electorale Naţionale care este un organism electoral permanent.

Comisia Electorală Naţională este constituită din 9 membri care sunt numiţi de către Preşedinte, fiind, de fapt, selectaţi din corpul judecătorilor care pot fi activi sau pensionari, după cum urmează:
· 3 judecători de la Curtea Constituţională, 

· 3 judecători de la Curtea Supremă de Justiţie,

· 3 judecători de la Curtea Supremă Adminstrativă.

În ceea ce priveşte durata mandatului, acesta corespunde mandatului de judecător.

Membrii Comisiei Electorale Naţionale urmează să aleagă din rândul lor un preşedinte.

Calitatea de membru în această Comisie se poate pierde prin: demisie, deces, depăşirea vârstei de 70 de ani sau revocarea de către Preşedintele Curţii care a făcut nominalizarea persoanei.

Pentru Comisiile electorale de nivel inferior, numirile sunt făcute de către Comisia Electorală Naţională, fiind în general formate tot din judecători.

Secretarul Comisiei Electorale Naţionale este şeful Biroului Electoral Naţional . 
Reglementările şi instrucţiunile emise de Comisia Electorală Naţională sunt obligatorii pentru comisiile electorale de nivel inferior.

Principalele atribuţii ale Comisiei legate de procesul electoral sunt:

· asigurarea cu privire la faptul că alegerile sunt organizate în mod corect şi că legislaţia electorală este aplicată în mod coerent şi unitar;

· informarea şi educarea electoratului cu privire la procedurile de vot;
· adoptarea regulamentelor şi ordinelor necesare pentru pregătirea alegerilor, a referendumurilor şi a iniţiativelor legislative;
· coordonarea distribuirii resurselor alocate pentru organizarea alegerilor către Comisiile electorale locale şi coordonarea activităţii acestor comisii;
· oferirea programelor de instruire necesare pentru personalul implicat în procesal de organizare a alegerilor;
· pregătirea propunerile legislative pentru îmbunătăţirea legislaţiei electorale;
· centralizarea rezultatelor alegerilor şi referendumurile şi publicarea acestora;
·  analizarea contestaţiilor legate de organizarea alegerilor, a referendumurilor şi a celor legate de alte iniţiative legislative.
Biroul Electoral Naţional este organul executiv al Comisiei Electorale Naţionale, responsabil pentru măsurile organizatorice, administrative, financiare şi tehnice legate de pregătirea şi desfăşurarea alegerilor.

Există 49 de unităţi locale ale Biroului Electoral Naţional, cel puţin unul în fiecare circumscripţie electorală, fiind conduse de câte un comisar electoral.

Aceste unităţi locale oferă sprijin logistic pentru activitatea Comisiilor Electorale  Locale în strânsă cooperare cu administraţia locală.

Spre deosebire de Comisia Electorală Naţională, organele electorale de nivel inferior nu sunt permanente.

Comisiile Electorale de Circumscripţie sunt compuse din 5 până la 11 judecători, propuşi de Ministerul Justiţiei.

Fiecare Comisie Electorală de Circumscripţie este prezidată de unul din cei 51 de comisari electorali.

Potrivit legii, aceste comisii sunt stabilite de Comisia Electorală Naţională nu mai târziu de 48 de zile înaintea datei alegerilor

Comisiile Electorale de Circumscripţie sunt responsabile, printre altele, de supravegherea respectării legislaţiei electorale de către comisiile electorale de nivel inferior, înregistrarea listelor de candidaţi pentru alegerile din Seim şi Senat, tipărirea buletinelor de vot, medierea şi adjudecarea plângerilor privind desfăşurarea procesului electoral.

De asemenea, Comisiile Electorale de Circumscripţie centralizează rezultatele primite de la Comisiile  Electorale Locale şi le înaintează Comisiei Electorale Naţionale.
Comisiile Electorale de Circumscripţie au jurisdicţie teritorială în ceea ce priveşte alegerile pentru Senat.

Comisiile  Electorale Locale sunt stabilite nu mai târziu de 21 de zile înaintea datei alegerilor şi sunt constituite din 6 până la 8 persoane nominalizate de către Comitetul  electoral, în timp ce unul dintre membri este desemnat de către şeful administraţiei locale.

Municipalităţile joacă un rol foarte important în administrarea procesului de votare şi sunt responsabile pentru delimitarea secţiilor de votare, întreţinerea şi actualizarea listelor electorale, furnizarea suportului pentru formarea Comisiilor  Electorale Locale, distribuirea şi recuperarea materialelor electorale, inclusiv listele electorale.

Primarul desemnează staff-ul în perioada electorală, care oferă suport tehnic pentru procesul alegerilor.

• În ceea ce priveşte alegerile prezidenţiale,  organismele electorale reglementate prin lege sunt:
Comisia Electorală Naţională cu următoarele atribuţii: veghează la respectarea dispoziţiilor legale privind alegerea Preşedintelui, înregistrează candidaturile care îndeplinesc condiţiile legale, comandă imprimarea buletinelor de vot, numeşte Comisiile Electorale de Circumscripţie, centralizează rezultatele alegerilor şi constată candidatul ales, face public rezultatul alegerilor şi îndeplineste orice alte obligaţii care îi revin potrivit legii.

Comisia Electorală de Circumscripţie cu următoarele atribuţii: supraveghează respectarea legii electorale în cadrul Comisiilor Electorale Locale, asigură, în cooperare cu organele administraţiei locale buna desfăşurare a alegerilor, rezolvă întâmpinările referitoare la propria activitate, asigură distribuirea buletinelor de vot către Comisiile Electorale Locale, centralizează rezultatul alegerilor şi îl înaintează Comisiei Electorale Naţionale împreună cu rezultatele alegerilor transmise de către Comisiile Electorale Locale.

Comisia Electorală Locală cu atribuţii: organizează şi supraveghează desfăşurarea alegerilor, supraveghează aplicarea legii electorale în timpul desfăşurării votului, centralizează rezultatul alegerilor şi îl distribuie către Comisia Electorală de Circumscripţie.


PORTUGALIA


Baza legală


Legea privind Comisia Electorală Naţională, nr. 71/1978
 cu modificările ulterioare

Potrivit prevederilor Legii, autoritatea electorală centrală este un organism independent, care funcţionează pe lângă Parlamentul portughez.

Comisia Electorală Naţională răspunde pentru înregistrarea candidaţilor, având atribuţii în organizarea tuturor tipurilor de alegeri, inclusiv pentru alegerea organelor  suverane din regiunile autonome.

Comisia Electorală Naţională este formată din:


- un judecător de la Înalta Curte Supremă de Justiţie, numit de către Consiliul Superior al Magistraturii, care îndeplineşte funcţia de preşedinte;

- cetăţenii cu o probitate recunoscută, care urmează să fie desemnaţi de către Parlament, propuşi de partidele reprezentate în Parlamentul portughez;

- un specialist desemnat de fiecare dintre departamentele guvernamentale responsabile pentru administraţie internă, pentru afaceri externe şi pentru mass-media.

Membrii Comisiei Electorale Naţionale sunt numiţi şi depun jurământul în termen de treizeci de zile de la începutul fiecărui mandat al Guvernului.


Membrii Comisiei îşi pierd mandatul în cazul în care candidează în oricare tip de alegeri - de stat, pentru regiunile autonome sau pentru administraţia locală.


Atribuţii


- explică prevederile legilor electorale, în special prin intermediul mass-media;


- aplică în mod unitar procedura de înregistrare electorală pentru toţi cetăţenii;


- se asigură de aplicarea principiului egalităţii de acţiune şi publicitate pentru fiecare candidat în timpul campaniei electorale;

- consemnează poziţia publicaţiilor în timpul campaniei electorale;


- primeşte şi rezolvă plângerile cetăţenilor în legătură cu listele electorale şi campania electorală;


- supraveghează cheltuielile fondurilor electorale;


- întocmeşte harta rezultatelor alegerilor naţionale.

La nivelul următor se regăsesc structurile electorale care funcţionează la nivelul celor 22 de circumscripţii electorale
. Fiecare structură are 12 membri şi este prezidată de către un judecător din circumscripţia respectivă. Printre ceilalţi membri se regăsesc doi jurişti selectaţi de către preşedinte, doi matematicieni numiţi de către Ministerul Educaţiei şi Culturii, sau de Ministerul Republicii în cazul regiunilor autonome Azore şi Madeira. Celelalte 6 persoane sunt numite de guvernator, în regiunile autonome şi de către Ministrul Republicii, în restul ţării. De asemenea, fiecare secţie are un grefier şef, care are calitatea de secretar.


La nivel local funcţionează, în general, circa 12.000 de secţii de votare. Fiecare secţie este formată din cinci membri: un preşedinte, un vicepreşedinte şi trei membri.


Direcţia Generală pentru Afaceri Interne din cadrul Ministerului de Interne şi autorităţile locale din municipii şi comune deţin un important rol logistic în desfăşurarea alegerilor.


În acest context, Curtea Constituţională are atribuţii privind înregistrarea partidelor politice şi candidaturilor, fiind instanţa de apel pentru litigiile electorale.

SLOVACIA

Baza legală

Comisia Electorală Centrală
 (CEC), propriu-zisă, este un departament care îşi desfăşoară temporar activitatea în cadrul structurilor Ministerului de Interne.


Alegerile sunt gestionate pe mai multe niveluri: 


- Comisia Electorală Centrală;


- consiliile electorale de circumscripţie la nivel regional (în număr de 50);


- comisiile electorale locale, la nivel de secţie de votare (la ultimele alegeri, în număr de 5929).

 
Structurile electorale de nivel local răspund de multe aspecte vizând desfăşurarea alegerilor, în special organizatorice. Administrarea logistică se realizează de Ministerul de Interne şi Oficiul de Statistică. 


Toate structurile de conducere electorale sunt stabilite ad-hoc, cu prilejul unor alegeri. Partidele şi coaliţiile care participă la alegeri îi pot propune pe membrii consiliilor electorale de circumscripţie şi comisiilor electorale locale, având în vedere principiul transparenţei, încrederii şi responsabilităţii. 


Preşedinţii şi vicepreşedinţii de comisii electorale sunt selectaţi prin tragere la sorţi. Prima şedinţă a Comisiei Electorale Centrale este prezidată de către primul-ministru, în timp ce prima şedinţă a celorlalte structuri este prezidată de conducătorii districtelor, respectiv primarii localităţilor. Aceşti funcţionari pot delega personal în structurile electorale un număr de reprezentanţi, dacă numărul lor, care este stabilt de partide/alianţe este mai mic decât cel necesar, în funcţie de numărul de candidaţi.


Comisia Electorală Centrală are un mandat limitat şi nu are un caracter permanent. 

Atribuţii


- supraveghează înregistrarea candidaţilor şi activitatea comitetelor electorale;


- stabileşte şi publică rezultatele finale ale alegerilor;


- primeşte rapoarte din partea Ministerului de Interne şi Oficiului de Statistică cu pregătirile tehnice ale alegerilor;


- eliberează certificatele deputaţilor aleşi. 


Ministerul de Interne este responsabil pentru organizarea alegerilor la nivel central de cauza caracterului temporar al comisiilor electorale. Ministerul supraveghează şi pregătirile tehnico-organizatorice, în acest sens desemnând un organism de experţi care să asiste CEC în realizarea acestei sarcini. Guvernul numeşte un ofiţer electoral la CEC, acesta fiind un consilier cu vot consultativ. Ca regulă, ofiţerul electoral este un înalt oficial al ministerului.


Ministerul este responsabil de tipărirea şi distribuirea buletinelor de vot şi a plicurilor, precum şi de procurarea echipamentului de vot pentru secţiile de votare. De asemenea, Ministerul întocmeşte registrul de alegători şi informează alegătorii în legătură cu procesul electoral prin intermediul mass-media. În cooperare cu Biblioteca persoanelor cu deficienţe de vedere, ministerul întocmeşte şi distribuie versiunile audio şi Braille ale tuturor listelor de candidaţi.


Oficiul de Statistică este responsabil pentru procesarea rezultatelor alegerilor. Dispune de expeţi în toate structurile electorale, care răspund de sistemele hardware şi software. Oficiul de Statistică publică linii directoare tehnice prin unităţile sale de experţi şi de sinteză, iar împreună cu Ministerul emite orientări metodologice detaliate vizând prelucrarea rezultatelor votului. 


În plus faţă de obligaţiile sale legale, Oficiul poate dezvolta software opţional pentru procesarea electronică a rezultatelor la nivel de secţie de votare.

SLOVENIA

Baza legală
Legea privind alegerea membrilor Adunării Naţionale (2000)

Potrivit Legii privind alegerea membrilor Adunării Naţionale (2000)
, cu modificările şi completările ulterioare, administraţia alegerilor este organizată pe patru niveluri: Comisia Electorală de Stat, comisiile electorale de circumscripţie, birourile electorale şi o comisie pentru votul din exteriorul ţării
.  Membrii comisiilor electorale, care sunt permanente, sunt numiţi pentru o perioadă de patru ani, iar cei ai birourilor electorale, cu activitate temporară, sunt numiţi doar atunci când sunt programate alegeri.


În conformitate cu prevederile art. 32 din lege, membrii Comisiei Electorale de Stat sunt numiţi de către Adunarea Naţională. 


Comisia Electorală de Stat este formată dintr-un preşedinte, cinci membri permanenţi şi membrii supleanţi, înlocuitori ai celor permanenţi. Preşedintele şi vicepreşedintele Comisiei Electorale de stat vor fi numiţi din rândul judecătorilor de la Curtea Supremă de Justiţie. Doi membri şi doi supleanţi ai Comisiei Electorale de stat vor fi numiţi din rândul experţilor juridici. Trei membri vor fi numiţi la propunerea grupurilor parlamentare, conform principiului reprezentării proporţionale.



Atribuţii


Responsabilităţile Comisiei Electorale de Stat sunt prevăzute de Legea privind alegerea membrilor Adunării Naţionale: 


- urmăreşte legitimitatea alegerilor şi aplicarea uniformă a dispoziţiilor legale referitoare la procedurile electorale;


 - coordonează activitatea comisiilor electorale de circumscripţie, oferă consultanţă de specialitate cu privire la punerea în aplicare a legii, supraveghează activitatea acestora;


- reglementează tipărirea formularelor necesare pentru procesul electoral;


- stabileşte standarde uniforme pentru activităţile legate de alegeri;


- anunţă rezultatele alegerilor Adunării Naţionale;


- emite certificatele electorale pentru persoanele alese;


- verifică îndeplinirea pragului electoral;


- asigură organizarea alegerilor de către misiunile diplomatice sau oficiile consulare ale Republicii Slovenia;


- organizează cursuri de formare pentru membrii structurilor electorale.



Comisia Electorală de Stat participă la elaborarea legii electorale, dar aceasta nu se realizează la propunerea directă a Comisiei. În conformitate cu Constituţia, legile pot fi propuse de parlamentari, membrii guvernului sau de cel puţin 5.000 de alegători. 



Membrii comisiilor electorale de circumscripţie sunt numiţi de către Comisia Electorală de Stat. O comisie electorală de circumscripţie este compusă minim dintr-un preşedinte, trei membri şi înlocuitori ale acestora. 


Preşedintele Comisiei electorale de circumscripţie este numit din rândul judecătorilor sau avocaţilor. Alţi membri ai comisiei electorale de circumscripţie şi înlocuitori ai acestora sunt numiţi la propunerea partidelor politice, potrivit principiului reprezentării proporţionale. Organismele reprezentative ale comunităţilor locale pot propune membri în comisiile electorale de circumscripţie.


O comisie electorală de circumscripţie are următoarele sarcini:


- stabileşte repartizarea teritorială a secţiilor de votare;


- numeşte membrii comisiilor electorale;


- publică rezultatele alegerilor din respectiva circumscripţie electorală;


- supraveghează activitatea directă tehnică legată de alegeri.

Alegerea deputaţilor din comunităţile naţionale italiană şi maghiară se efectuează de către o comisie electorală specială.

Birourile electorale sunt compuse dintr-un preşedinte, un vicepreşedinte, doi membri şi doi supleanţi. 

SPANIA

Baza legală

· Constituţia

· Legea cu privire la regimul general al alegerilor

· Decizii ale Comisiei Electorale Centrale
Administraţia electorală spaniolă este organizată pe patru niveluri: Comisia Electorală Centrală, comisii electorale provinciale (50), comisii electorale de regiune sau district (303), şi comisiile electorale de la nivelul secţiilor de votare (circa 59.346)
. Pe lângă acestea, Ministerul de Interne joacă un rol important în pregătirea tehnică a alegerilor, cu sprijinul autorităţilor de stat de la nivelul provinciilor şi municipiilor, iar Biroul pentru recensământ electoral din cadrul Institutului Naţional de Statistică gestionează registrul electoral. Administraţia electorală de la toate cele patru niveluri este considerată, de către observatorio interni şi interni, potrivit pincipiilor generale referitoare la corpurilor de management electoral, independentă, ne-partizană şi competente şi se mucura de încrederea marii majorităţi a partidelor politice, candidaţilor, alegătorilor şi media. 
Comisia Electorală Centrală este compusă din 13 membri, dinte care 8 sunt judecători ai Curţii Supreme de Justiţie, aleşi prin tragere la sorţi şi 5 sunt profesori universitari cu diferite specializări (drept, ştiinţe politice sau sociologie), nominalizaţi de către Congresul Deputaţilor. Preşedintele şi vicepreşedintele Comisiei sunt aleşi de către membrii acesteia. Secretarul general al Congresului Deputaţilor este secretarul Comisiei. Membrii Comisiei pot fi demişi doar pentru infracţiuni electorale, de către un organism superior, sau de către Comisie cu majoritatea absolută a membrilor acesteia. 
Comisia Electorală Centrală are puteri extinse: elaborarea instrucţiunilor pentru comisiile de rang inferior, rezolvarea reclamaţiilor, conducerea şi supravegherea recensămintelor, aprobarea materialelor electorale elaborate de către Ministerul de Interne, impunerea de sancţiuni administrative.
În condiţiile desfăşurării procesului electoral, Comisia se întruneşte în mod uzula de două ori pe săpătmână sau de câte ori este nevoie. Deciziile se iau cu majoritate de voturi. Secretarul, ca şi directorul Biroului de recensământ electoral pot participa la şedinţe, dar nu au drept de vot. 
În lipsa unor prevederi clare ale legislaţiei electorale, şedinţele Comisiei Electorale Centrale, ca şi cele ale comisiilor de la nivel local nu sunt publice, aceasta în virtutea tradiţiei, dar şi a dorinţei de a exprima independenţa faţă de orice tip de presiune externă, ceea ce nu ridică probleme alegătorilor, partidelor, candidaţilor sau media. 

Spre deosebire de Comisia Electorală Centrală, administraţiile elcetorale de la nivelurile inferioare nu sunt permanente. 

Comisiile electorale provinciale se constituie după stabilirea datei alegerilor şi îşi încheie activitatea la 100 de zile după data alegerilor. Sunt constituite din 3 judecători şi doi profesori universitari sau jurişti, desemnaţi de către Comisia Electorală Centrală la propunerea partidelor care au candidaţi pentru alegeri; judecătorii sunt aleşi prin tragere la sorţi la trei zile după stabilirea datei alegerilor, iar ceilalţi doi membri sunt desemnaţi după înregistrarea listelor de candidaţi. 

Compoziţai comisiilor electorale de regiune sau district este similară celei a comisiilor electorale provinciale
Comisiile electorale ale secţiilor de votare sunt stabilite de către structurile provinciale ale Biroului pentru recensământul electoral în consultare cu municipalităţile, scopul lor fiind organizarea votului şi numărarea voturilor. Fiecare comisie este constituită dintr-un preşedinte şi doi membri care sunt aleşi prin tragere la sorţi publică, şi din doi supleanţi. Preşedintele trebuie să aibă pregătire universitară. Sistemul are avantajul de a implica cetăţenii în procesul electroal şi de a spori imparţialitatea administraţiei electorale, dar dezavantajul constă în faptul că există posibilitatea să fie incluşi în comisie membri fără nicio experienţă în admintrarea procesului. 
SUEDIA
Baza legală

Legea electorală
 (2005:837)

Ordonanţa cu privire la Instrucţiunile privind Autoritatea Electorală

Autoritatea Electorală Centrală (Valmyndigheten)
 are responsabilitatea generală pentru administrarea alegerilor, respectiv planificarea şi coordonarea implementării alegerilor şi a referendumurilor şi menţinerea suportului IT.

Autoritatea Electorală are 14 angajaţi full-time, precum şi consultanţi, acestia fiind supravegheaţi de 5 membri desemnaţi de Consiliul Electoral. Consiliul Electoral asistă Autoritatea Electorală dar nu se implică în problemele de zi cu zi. Directorul administrativ al Autorităţii Electorale este numit de către guvern. Autoritatea Electorală produce manuale şi ghiduri pentru alegerile locale şi regionale. Acestea conţin explicaţii şi îndrumări privind aplicarea Legii electorale. Autoritatea Electorală este cea care declară rezultatele alegerilor parlamentare.

Autoritatea Electorală Centrală stabileşte listele electorale, cardurile de vot, buletinele de vot şi alte materiale electorale. După alegeri, Autoritatea Electorală distribuie numărul de mandate între partide şi stabileşte membrii şi îi înlocuieşte pe cei care au fost aleşi în Parlament sau în Parlamentul European.

Între cele trei nivele ale administraţiei electorale nu există raporturi de subordonare ierarhică, deoarece fiecare nivel are propriile responsabilităţi specifice. Autoritatea Electorală naţională nu are nicio putere de control sau de supraveghere asupra activităţii autorităţilor elctorale judeţene sau municipale, ci de a oferi asistenţă acestora pentru a-şi îndeplini atribuţiile prevăzute de lege.

Consiliul administrativ judeţean este autoritatea electorală regională. Acesta ia decizii în ceea ce priveşte stabilirea rezultatelor pentru toate alegerile şi stabileşte rezultatele pentru alegerile municipale şi cele regionale.

Comitetul electoral din fiecare municipalitate constituie autoritatea electorală locală şi recrutează şi pregăteşte funcţionarii de la secţiile de votare, stabileţte şi echipează secţiile de votare şi poartă întreaga răspundere pentru dreptul de vot în avans. Aceste comitete electorale au responsabilitatea stabilirii rezultatelor preliminare din ziua alegerilor şi din prima miercuri de după alegeri. Municipalitatea este responsbilă cu costurile privind secţiile de votare şi funcţionarii din secţiile de votare. 

Municipalităţile trebuie să asigure o secţie de votare pentru fiecare district (cartier). În cazul în care municipalitatea constată anumite nereguli în ceea ce priveste o secţie de votarea aceste aspecte se raportează autoritaţii judeţene urmând ca aceasta să stabilească dacă poate fi utilizat sediul respectiv. La fiecare secţie de votare în momentul recepţiei trebuie să fie prezenţi un număr de funcţionari. Cel puţin patru funcţionari sunt necesari pentru fiecare district electoral, dintre care unul va fi preşedinte şi unul de rezervă. La efectuarea recepţie unei secţii de votare vor fi prezenţi cel puţin trei funcţionari.

Funcţionarii trebuie să fie autorizaţi de către comitetul electoral. Cu toate acestea, în cazul unei misiuni străine acestia sunt autorizaţi de către şeful autorităţii. În cazul efecturării recepţiei la un spital, un penitenciar, un centru de arest preventiv ori altceva similar comisia elctorală va permite şefului instituţiei respective de a stabili aceşti funcţionari. Orice persoană eligibilă are obligaţia de a accepta această misiune.

La nivel subnaţional există 21 de consilii electorale judeţene (Länsstyrelsen) şi 290 de comitete electorale municipale

În Suedia există 6 000 de secţii de votare şi fiecare are alocaţi între 800 şi 2 000 de votanţi.

Contenstaţiile privind alegerile sunt trimise celor opt membri ai Consiliului Electoral de Revizuire (Valprövningsnämnden), aprobaţi de către Parlament imediat după alegeri. Preşedintele acestui consiliu trebuie să fie judecător şi poate să nu fie membru al Parlamentului. Deciziile Consiliului vor fi definitive şi nu pot fi contestate.

Consiliul Electoral de Revizuire poate contesta deciziile consiliilor electorale judeţene sau cele ale Autorităţii Electorale cu privire la rectificarea unei liste de alegători, împărţirea districtelor electorale, numărul de mandate pe circumscripţie, înregistrarea partidelor şi altele.

Deciziile Autorităţii Electorale care influenţează rezultatul alegerilor pot fi contestate de către orice persoană care, conform listei de vot, a participat la alegeri sau de către un partid politic care a contestat alegerile. În cazul în care contestaţia se referă la alegerile parlamentare atunci trebuie să se facă menţiunea în Gazeta Oficială a Suediei (Post-och Inrikes Tidningar).

În conformitate cu Legea electorală, autorităţile elctorale şi toate celelalte organisme implicate în organizarea alegerilor au obligaţia de a furniza informaţiile necesare către Consiliul Electoral de Revizuire. Acesta poate solicita o audiere publică în faţa unei Curţi districtuale. Cu toate acestea niciodată nu s-a ajuns în acestă situaţie.

De la înfiinţarea Consiliului Electoral de Revizuire, în 1975, au fost luate în considerare circa 70 de cazuri cu privire la alegerile parlamentare. Din acestea în 10 cazuri s-au găsit abateri legale legate de procedurile de votare sau greşeli în listele electorale. Niciunul din aceste cazuri nu a avut efect asupra rezultatului final al alegerilor.

UNGARIA

Baza legală
- Constituţia

- Legea C din 1997 privind procedura electorală

- Legea privind alegerile locale (1990)

- Legea privind alegerile pentru Parlament cu modificările şi completările ulterioare
 
- capitolele XV-XVII din Codul penal (1978)
.


În Ungaria, administraţia electorală reflectă structura administrativă a statului, cuprinzând comisii şi birouri electorale la fiecare nivel. Astfel, la nivel naţional există Comisia Electorală Naţională şi Biroul Electoral Naţional. La nivel regional, în cazul în care circumscripţiile electorale plurinominale corespund regiunilor administrative, există 20 de comisii electorale de circumscripţie şi birouri electorale de circumscripţie. La nivelul celor 176 de circumscripţii uninominale, desfăşurarea alegerilor revine în administraţia Comisiei electorale uninominale de circumscripţie şi a Biroului electoral uninominal de circumscripţie. La nivelul localităţilor, există 1.873 birouri electorale locale şi 10.838 secţii de votare, arondate la Comisia de numărare a buletinelor de vot.


Potrivit analizelor OSCE
, structura complexă a administraţiei electorale ungare incumbă o mare încredere a publicului şi, totodată, garantează competenţa şi imparţialitatea autorităţilor în organizarea şi desfăşurarea procesului electoral.
Comisia Electorală Naţională (CEN) este un organism independent cu rolul de a asigura corectitudinea, imparţialitatea şi legalitatea procesului electoral. Este compus din preşedinte, vicepreşedinte şi trei membri, numiţi de Parlament la propunerea Ministrului Guvernării Locale, în urma recomandărilor făcute acestuia de formaţiunile politice. Partidele/coaliţiile care prezintă o listă de candidaţi la nivel naţional pot numi fiecare câte un membru în plus.

Ca atribuţii principale ale Comisiei Electorale Naţionale se pot enumera: coordonarea activităţii comisiilor şi birourilor electorale în implementarea uniformă a prevederilor legale, înregistrarea listelor naţionale de candidaţi, certificarea şi publicarea rezultatelor obţinute de liste. Şedinţele CEC sunt publice, iar, potrivit legii, nu poartă obligaţia publicării deciziilor sale, ci doar de a informa părţile implicate.

Biroul Naţional Electoral (BEN)
, este un organism electoral ale cărui atribuţii, potrivit Legii C/1997 privind procedura electorală
, sunt: pregătirea, organizarea şi desfăşurarea alegerilor; informarea imparţială a publicului cu privire la circumscripţiile electorale, candidaţi şi, în general, asupra procesului electoral; asigurarea condiţiilor tehnice; monitorizarea respectării prevederilor legale etc. Directorul BEN este numit, pe perioadă nedeterminată, de Ministrul de Interne
.


Cu excepţia comisiilor de numărare a voturilor, birourile electorale activează pe lângă fiecare comisie electorală şi reprezentanţă străină, iar unul dintre membrii săi are rolul de a încheia procesele-verbale. 


Potrivit art.37 din Legea C/1997, numai demnitarii şi funcţionarii publici pot fi delegaţi ca membri ai birourilor electorale; în cazul birourilor electorale ale reprezentanţelor în străinătate, pot fi ocupa funcţiile de membri sau preşedinte doar membrii misiunilor şi consulatelor diplomatice, care au cetăţenia ungară. Nu pot ocupa aceste funcţii parlamentarii, preşedinţii consiliilor judeţene, primarii, membrii comisiilor electorale, candidaţii sau membrii organismelor de numire.


Atribuţiile biroului electoral, potrivit art.38, sunt:

- publicarea datei alegerilor şi a oricăror informaţii referitoare la procesul electoral, nominalizarea, modalitatea de votare şi numărul propunerilor necesare pentru o nominalizare validă;

- numele candidaţilor, ale comisiilor de nominalizare pe circumscripţie şi numele candidaţilor independenţi;

- numele membrilor comisiilor electorale, ale directorului biroului electoral şi adresele acestor organisme electorale;

- organizează cursuri de instruire pentru membrii organismelor electorale şi oferă informaţii imparţiale alegătorilor;

- operează sistemele informatice electorale;

- îndeplineşte atribuţii tehnice referitoare la verificarea propunerilor de candidaţi;

- operează programul informatic pentru depistarea fraudelor electorale;

- îndeplineşte alte atribuţii trasate prin Decret al Ministrului de Interne.


Activitatea profesională a birourilor electorale este controlată de directorul Biroului Electoral Naţional, care este numit de Ministrul de Interne.


Organismele administrative electorale beneficiază de avantajele unui sistem informatic performant. Sistemul Serviciilor Electorale Integrate (SSEI) este administrat de Biroul Central al Serviciilor Publice Administrative şi Electronice sub controlul cabinetului Primului ministru.


Comisia Electorală Naţională este conectată printr-o reţea computerizată la birourile locale şi regionale care folosesc infrastructura birourilor administraţiei locale. Cea mai mare parte a structurii IT sprijină organismele electorale în desfăşurarea activităţii lor. În paralel, operează mai multe sisteme cu rol în verificarea şi actualizarea listelor de alegători, validarea candidaturilor, generarea şi verificarea buletinelor de vot, precum şi determinarea rezultatelor preliminare.

� � HYPERLINK "http://www.osce.org/odihr/elections/belgium/28213" ��http://www.osce.org/odihr/elections/belgium/28213�


� http://www.venice.coe.int/docs/2007/CDL(2007)077-e.pdf


� http://www.venice.coe.int/docs/2011/CDL-REF(2011)008-e.pdf


� � HYPERLINK "http://www.osce.org/odihr/elections/Bulgaria/81973" ��http://www.osce.org/odihr/elections/Bulgaria/81973� 


� http://www.psp.cz/cgi-bin/eng/docs/laws/1995/247.html


� � HYPERLINK "http://www.sabor.hr/Default.aspx?art=2405" �http://www.sabor.hr/Default.aspx?art=2405� 


� �HYPERLINK "http://www.sabor.hr/Default.aspx?sec=361"�http://www.sabor.hr/Default.aspx?sec=361� 


Începând cu anul 1990, Parlamentul Croaţiei a devenit o legislatură democratică, multipartidică, fiind format din 2 Camere: Camera Deputaţilor şi Adunarea Regiunilor. Potrivit prevederilor Constituţiei (promulgată în decembrie 1990), numărul membrilor săi este cuprins între 100 şi 160, aleşi prin vot direct, universal şi secret, pentru un madat de 4 ani.. După adoptarea amendamentelor aduse Constituţiei, care au schimbat sistemul semi-prezidenţial într-un sistem parlamentarr, Sabor-ul a dobândit un şi mai important rol în viaţa politică a ţării. După eliminarea Adunării Regiunilor din structura sa bicamerală, prin amendamentele constituţionale din 2001, Parlamentul croat a devenit unicameral. Actuala legislatură a Sabor-ului este formată din 151 parlamentari, al căror mandat a început la data de 22.12.2011


� �HYPERLINK "http://www.un.org/democracyfund/XNewsSEC_Croatia.htm"�http://www.un.org/democracyfund/XNewsSEC_Croatia.htm�











� �HYPERLINK "http://www.izbori.hr"�www.izbori.hr� 


� �HYPERLINK "http://www.osce.org/odihr/elections/Croatia/84049"�http://www.osce.org/odihr/elections/Croatia/84049� 


� � HYPERLINK "http://www.thedanishparliament.dk/Publications/My%20Constitutional%20Act%20with%20explanations.aspx" ��http://www.thedanishparliament.dk/Publications/My%20Constitutional%20Act%20with%20explanations.aspx� 


� � HYPERLINK "http://www.ft.dk/~/media/Pdf_materiale/Pdf_publikationer/English/valgloven_eng_web_samlet%20pdf.ashx" ��http://www.ft.dk/~/media/Pdf_materiale/Pdf_publikationer/English/valgloven_eng_web_samlet%20pdf.ashx� 


� � HYPERLINK "http://www.osce.org/odihr/82639" ��http://www.osce.org/odihr/82639� 


� http://www.vvk.ee/public/dok/RKseadus_eng.pdf


� � HYPERLINK "http://www.finlex.fi/fi/laki/kaannokset/1998/en19980714.pdf" ��http://www.finlex.fi/fi/laki/kaannokset/1998/en19980714.pdf� 


� � HYPERLINK "http://www.legislationline.org/documents/section/criminal-codes/country/32" ��http://www.legislationline.org/documents/section/criminal-codes/country/32� 


� � HYPERLINK "http://www.finlex.fi/en/laki/kaannokset/1999/en19990621.pdf" ��http://www.finlex.fi/en/laki/kaannokset/1999/en19990621.pdf� 


� Sistem complet electronic, deţinut de Ministerul Justiţiei care conţine registrul alegătorilor, informaţii cu privire la candidaţi,, sistem de colectare a rezultatelor de la comitetele electorale şi calcularea rezultatelor naţionale.


� � HYPERLINK "http://www.osce.org/odihr/81121" ��http://www.osce.org/odihr/81121� 


� � HYPERLINK "http://www.assemblee-nationale.fr/connaissance/constitution.asp" ��http://www.assemblee-nationale.fr/connaissance/constitution.asp�





� � HYPERLINK "http://www.legifrance.gouv.fr/affichCode.do?cidTexte=LEGITEXT000006070239" ��http://www.legifrance.gouv.fr/affichCode.do?cidTexte=LEGITEXT000006070239�


� � HYPERLINK "http://www.interieur.gouv.fr/sections/a_votre_service/elections/les_elections_en_france" ��http://www.interieur.gouv.fr/sections/a_votre_service/elections/les_elections_en_france�


� � HYPERLINK "http://admi.net/jo/20030731/INTX0306686L.html" ��http://admi.net/jo/20030731/INTX0306686L.html�


� � HYPERLINK "http://www.legifrance.gouv.fr/affichTexte.do?cidTexte=LEGITEXT000006068219&dateTexte=vig" ��http://www.legifrance.gouv.fr/affichTexte.do?cidTexte=LEGITEXT000006068219&dateTexte=vig�


� � HYPERLINK "http://www.legislationline.org/documents/action/popup/id/4169" ��http://www.legislationline.org/documents/action/popup/id/4169�


� � HYPERLINK "http://www.conseil-constitutionnel.fr/" ��http://www.conseil-constitutionnel.fr/�


� � HYPERLINK "http://www.cnccfp.fr/presse/kit/cnccfp_en.pdf" ��http://www.cnccfp.fr/presse/kit/cnccfp_en.pdf�


� � HYPERLINK "http://www.osce.org/fr/odihr/elections/france/27768" ��http://www.osce.org/fr/odihr/elections/france/27768�


� � HYPERLINK "http://www.conseil-constitutionnel.fr/" ��http://www.conseil-constitutionnel.fr/�


� � HYPERLINK "http://www.conseil-constitutionnel.fr/" ��http://www.conseil-constitutionnel.fr/�


� Potrivit Raportului Misiunii OSCE privind evaluarea procesului electoral din 22 aprilie şi 6 mai 2007�, aproximativ 1400 de magistraţi şi-au desfăşurat activitatea sub autoritatea Curţii de Casaţie (cea mai înaltă instanţă judiciară) fiind însărcinaţi cu următoarele competenţe:


supravegherea respectării legalităţii alegerilor prin vizitarea secţiilor de votare;


asigurarea aplicării corecte a prevederilor Codului electoral;


asigurarea cu privire la faptul că secţiile de votare au primit toate materialele electorale necesare;


prezentarea către Consiliul Constituţional a rapoartelor cu privire la toate incidentele apărute în secţiile de votare, incidente susceptibile de a fi supuse atenţiei acestuia.


preşedintele Curţii de Casaţie pregăteşte, în atenţia Consiliului Constituţional, un raport cu privire la incidentele electorale care i-au fost semnalate.





�� HYPERLINK "http://www.legifrance.gouv.fr/affichTexte.do?cidTexte=LEGITEXT000006075258&dateTexte=20080117" ��http://www.legifrance.gouv.fr/affichTexte.do?cidTexte=LEGITEXT000006075258&dateTexte=20080117�


�� HYPERLINK "http://www.legifrance.gouv.fr/affichTexte.do?cidTexte=JORFTEXT000000244831&dateTexte=20080117" ��http://www.legifrance.gouv.fr/affichTexte.do?cidTexte=JORFTEXT000000244831&dateTexte=20080117�


�� HYPERLINK "http://www.legifrance.gouv.fr/affichTexteArticle.do;jsessionid=0CC6A1B5669E123C5147A508B6ECC198.tpdjo04v_2?cidTexte=JORFTEXT000000769091&idArticle=LEGIARTI000006356878&dateTexte=20120214&categorieLien=id#LEGIARTI000006356878" ��http://www.legifrance.gouv.fr/affichTexteArticle.do;jsessionid=0CC6A1B5669E123C5147A508B6ECC198.tpdjo04v_2?cidTexte=JORFTEXT000000769091&idArticle=LEGIARTI000006356878&dateTexte=20120214&categorieLien=id#LEGIARTI000006356878�





�� HYPERLINK "http://www.legifrance.gouv.fr/affichTexteArticle.do;jsessionid=0CC6A1B5669E123C5147A508B6ECC198.tpdjo04v_2?cidTexte=JORFTEXT000000769091&idArticle=LEGIARTI000006356878&dateTexte=20120214&categorieLien=id#LEGIARTI000006356878" ��http://www.legifrance.gouv.fr/affichTexteArticle.do;jsessionid=0CC6A1B5669E123C5147A508B6ECC198.tpdjo04v_2?cidTexte=JORFTEXT000000769091&idArticle=LEGIARTI000006356878&dateTexte=20120214&categorieLien=id#LEGIARTI000006356878�


� � HYPERLINK "http://www.hri.org/docs/syntagma" �http://www.hri.org/docs/syntagma�   


� � HYPERLINK "http://www.osce.org/odihr/elections/greece/41001" �http://www.osce.org/odihr/elections/greece/41001� 


� � HYPERLINK "http://www.ypes.gr/en/Elections/" ��http://www.ypes.gr/en/Elections/� 


� � HYPERLINK "http://www.hri.org/docs/syntagma/artcl120.html#A100" ��http://www.hri.org/docs/syntagma/artcl120.html#A100� 


� � HYPERLINK "http://www.osce.org/odihr/elections/greece/parliamentary_2009" ��http://www.osce.org/odihr/elections/greece/parliamentary_2009� 


� Legea electorală din 1992 reglementează înregistrarea alegătorilor şi pregătirea şi conducerea alegerilor parlamentare, în timp ce Legea electorală din 1997 conţine dispoziţii privind finanţarea campaniei electorale şi înfiinţarea Comisiei pentru circumscripţiile electorale.  Între anii 1996 şi 2011, ambele legi au fost amendate de mai multe ori. 





� http://web.cvk.lv/pub/public/28127.html


� http://web.cvk.lv/pub/public/28333.html


� http://www3.lrs.lt/pls/inter3/dokpaieska.showdoc_l?p_id=347708


� � HYPERLINK "http://www.elections.public.lu/fr/elections-legislatives/2009/bureaux-vote/index.html" ��http://www.elections.public.lu/fr/elections-legislatives/2009/bureaux-vote/index.html�


� � HYPERLINK "http://www.legilux.public.lu/leg/textescoordonnes/recueils/constitution_droits_de_lhomme/CONST1.pdf" ��http://www.legilux.public.lu/leg/textescoordonnes/recueils/constitution_droits_de_lhomme/CONST1.pdf�


� � HYPERLINK "http://www.legilux.public.lu/leg/a/archives/2003/0030/a030.pdf" ��http://www.legilux.public.lu/leg/a/archives/2003/0030/a030.pdf�





� � HYPERLINK "http://www.elections.public.lu/fr/elections-legislatives/2009/resultats_officiels/recensement_centre.pdf" ��http://www.elections.public.lu/fr/elections-legislatives/2009/resultats_officiels/recensement_centre.pdf�





� Prin Legea din 2000 privind partidele politice, alegerile şi referendumurile.


� Din punct de vedere adminsitrativ, Anglia este împărţită în nouă regiuni. În afară de regiunea Londra, puterile regiunilor sunt foarte limitate. Regiunea Londra este divizată în Oraşul Londra şi 31 de "Burguri ale Londrei" ce sunt numite împreună Londra Mare (Greater London), fiind administrate de Autoritatea Londrei Mari (Authority of Greater London).


Celelalte regiuni sunt formate din comitate ce pot fi metropolitane sau ne-metropolitane. Acestea sunt subdivizate în districte (purtând denumirea de oraşe, burguri, burguri regale, burguri metropolitane sau districte). Există comitate şi districte care funcţionează împreună, ca şi "autoritate unitară".


� În Anglia, consiliul local al fiecărui district şi burg al Londrei numeşte un funcţionar al consiliului în funcţia de registrator electoral. În Wales, numirea acestuia se face de către consiliul comitatului. Registratorii electorali au obligaţia menţinerii şi actualizării anuale a registrului alegătorilor pentru alegerile parlamentare, a registrului alegătorilor pentru alegerile locale, precum şi a registrului cetăţenilor din statele membre UE cu drept de vot la alegerile europene. 





� � HYPERLINK "http://www.stortinget.no/en/In-English/About-the-Storting/The-Constitution/The-Constitution/" ��http://www.stortinget.no/en/In-English/About-the-Storting/The-Constitution/The-Constitution/� 


� � HYPERLINK "http://www.ub.uio.no/ujur/ulovdata/lov-20050617-102-eng.pdf" ��http://www.ub.uio.no/ujur/ulovdata/lov-20050617-102-eng.pdf� 


� � HYPERLINK "http://www.regjeringen.no/en/dep/kud/Documents/acts-and-regulations/reglement/2005/broadcasting-act-.html?id=420612" ��http://www.regjeringen.no/en/dep/kud/Documents/acts-and-regulations/reglement/2005/broadcasting-act-.html?id=420612� 


� http://english.minbzk.nl/subjects/constitution-and/@4800/the_constitution_of


� � HYPERLINK "http://www.legislationline.org/topics/country/12/topic/6" ��http://www.legislationline.org/topics/country/12/topic/6� 


� � HYPERLINK "http://www.osce.org/odihr/elections/netherlands/67856" ��http://www.osce.org/odihr/elections/netherlands/67856� 


� � HYPERLINK "http://www.senat.gov.pl/en/about-the-senate/konstytucja/" ��http://www.senat.gov.pl/en/about-the-senate/konstytucja/�


� � HYPERLINK "http://www.legislationline.org/documents/action/popup/id/4543" ��http://www.legislationline.org/documents/action/popup/id/4543�





� � HYPERLINK "http://www.legislationline.org/documents/action/popup/id/4542" ��http://www.legislationline.org/documents/action/popup/id/4542�


� http://legislationline.org/documents/action/popup/id/4421


� http://www.osce.org/odihr/elections/portugal/38231


� � HYPERLINK "http://www.osce.org/odihr/71246" ��http://www.osce.org/odihr/71246�





� http://www.dvk.gov.si/volitve/dz2000/en/zvdz.html


� http://www.osce.org/odihr/elections/Slovenia/87786


� http://www.senado.es/constitu_i/indices/consti_ing.pdf


� http://www.juntaelectoralcentral.es/portal/pls/portal/!PORTAL.wwpob_page.show?_docname=1470024.PDF


� http://www.osce.org/odihr/elections/spain/33187


� � HYPERLINK "http://www.val.se/pdf/2005_elections_act.pdf" ��http://www.val.se/pdf/2005_elections_act.pdf� 


� � HYPERLINK "http://www.val.se/in_english/legal_acts/index.html" ��http://www.val.se/in_english/legal_acts/index.html� 


� http://www.kormany.hu/download/4/c3/30000/THE%20FUNDAMENTAL%20LAW%20OF%20HUNGARY.pdf


� � HYPERLINK "http://legislationline.org/documents/action/popup/id/5326" �http://legislationline.org/documents/action/popup/id/5326� 


� � HYPERLINK "http://legislationline.org/documents/action/popup/id/5323" �http://legislationline.org/documents/action/popup/id/5323� 


� � HYPERLINK "http://legislationline.org/documents/action/popup/id/5324" �http://legislationline.org/documents/action/popup/id/5324� 


� � HYPERLINK "http://legislationline.org/documents/action/popup/id/5328" �http://legislationline.org/documents/action/popup/id/5328� 


� � HYPERLINK "http://www.osce.org/odihr/elections/hungary/parliamentary_2010" ��http://www.osce.org/odihr/elections/hungary/parliamentary_2010� 


� � HYPERLINK "http://www.valasztas.hu/en/ovi/index.html" ��http://www.valasztas.hu/en/ovi/index.html� 


� � HYPERLINK "http://www.valasztas.hu/en/ovi/241/241_1_8.html" ��http://www.valasztas.hu/en/ovi/241/241_1_8.html� 


� În perioada 2006-2010, Ministerul de Interne a fost împărţit în două: Ministerul Guvernării Locale şi    Ministerul de Justiţie. Din anul 2010, s-a revenit la situaţia anterioară. 

